title: Yritysneuvonta

text: Käytännössä yritysneuvoja auttaa yrittäjää rajaamaan kehittämiskohteet, antaa konkreettisia työvälineitä muutosprosessiin ja ohjaa päätöksentekoon – auttaa yrittäjää saavuttamaan hänen liiketoiminnalliset tavoitteensa. Esimerkkejä liiketoiminnan kehittämisen kohteista;Esimerkkejä prosessien eri vaiheista;Yritysneuvonnan toteuttaminen vaatii riittävän talous ja prosessiosaamisen sekä oikeat työvälineet. Suomessa yritysneuvojan erikoisammattitutkintoa järjestää sekä julkisrahoitteiset että yksityiset koulutusorganisaatiot.


title: Timo Merjola

text: Timo Juhani Merjola (21. joulukuuta 1936 Riihimäki – 25. lokakuuta 2015 Vantaa) oli suomalainen kenraaliluutnantti. Hän oli Pääesikunnan sotatalousosaston päällikkö 1985–1988, sotavarustepäällikkö 1988–1993 ja puolustusvoimien huoltopäällikkö vuodesta 1993.


title: Scheinin

text: Scheinin [šeinin] on muun muassa seuraavien merkittävien suomalaisten henkilöiden sukunimi:Sukunimen kanta näyttää olevan venäjänjuutalaista alkuperää 1800-luvulta, jolloin Venäjän imperiumi ryhtyi antamaan etunimen ja isännimen lisäksi sukunimiä. Lähtökohtana on naisennimi Šeina.


title: Säkeniä

text: Säkeniä oli Massachusettsin Fitchburgissa vuosina 1907–1921 ilmestynyt amerikansuomalainen sosialistinen aikakauslehti.


title: Säkeniä

text: "Raivaajan" kustannusyhtiön julkaisema "Säkeniä" oli kerran kuukaudessa ilmestynyt kaunokirjallis-teoreettinen aikakauslehti. Yleensä 32–64 sivua käsittänyt lehti sisälsi artikkeleita yhteiskunnallisista aiheista, romaaneja, kertomuksia, runoja, satiiria ja jopa urheilu-uutisia. Lehden ensimmäinen toimittaja oli Eetu Salin. Hänen jälkeensä toimittajina työskentelivät Alex Coleman (Kolehmainen), Santeri Nuorteva, Yrjö Halonen ja Moses Hahl. Lehden avustajiin kuuluivat Eemeli Parras, Kalle Rissanen, A. B. Mäkelä, F. J. Syrjälä ja Yrjö Sirola. "Säkeniä"-lehden levikki oli 2 000 kappaletta vuonna 1907, 4 000 vuonna 1911, 6 650 vuonna 1914 ja 11 000 vuonna 1921. Vuonna 1921 sen tilalle perustettiin "Nykyaika"-niminen aikakauslehti.


title: Normal

text: Normal voi tarkoittaa ainakin seuraavia:


title: Tiili (täsmennyssivu)

text: Tiili tarkoittaa seuraavia:


title: Denis Villeneuve

text: Denis Villeneuve (s. 3. lokakuuta 1967 Trois-Rivières, Quebec, Kanada) on kanadanranskalainen elokuvaohjaaja ja käsikirjoittaja.


title: Denis Villeneuve

text: Denis Villeneuve syntyi 3. lokakuuta 1967 Trois-Rivièresissä Quebecissä. Hänen pikkuveljestään Martinista tuli myös elokuvaohjaaja. Villeneuve opiskeli aluksi luonnontieteitä mutta vaihtoi elokuvaopintoihin Université du Québec à Montréalissa.


title: Denis Villeneuve

text: Villeneuve ohjasi vuonna 1988 dokumenttielokuvan "La Course Destination Monde". Hän voitti Radio-Canadan järjestämän nuortenelokuvakilpailun ja sai palkinnoksi rahoitusta kansalliselta elokuvasäätiöltä. Seuraavina vuosina hän ohjasi useita lyhytelokuvia, kuten jakson "Le Technetium" elokuvaan "Cosmos".


title: Denis Villeneuve

text: Villeneuven ensimmäinen pitkä elokuva oli draamaelokuva "Un 32 août sur terre" (1998), jonka hän ohjasi ja käsikirjoitti. Villeneuven läpimurto tapahtui elokuvalla "Maelström" (2000), joka voitti useita palkintoja. Hänen seuraava pitkä elokuvansa käsikirjoittaja-ohjaajana oli "Polytechnique" (2009), joka kertoi vuonna 1989 tapahtuneesta koulusurmasta. Jännitysdraama "Incendies" (2010) oli niin ikään kriittinen ja kaupallinen menestys ja toi Villeneuvelle jälleen useita palkintoja.


title: Denis Villeneuve

text: Jännityselokuva "Vangitut" (2013) oli Villeneuven ensimmäinen englanninkielinen elokuva, ja se sai muun muassa Oscar-ehdokkuuden parhaasta kuvauksesta. Psykologinen trilleri "Enemy" (2013) toi Villeneuvelle jälleen useita kanadalaisia palkintoja parhaasta ohjauksesta ja elokuvasta. "Sicario" (2015) on rikosdraama, joka nousi maailmanlaajuiseksi menestyselokuvaksi ja sai muun muassa kolme Oscar-ehdokkuutta ja kultainen palmu -ehdokkuuden Cannesissa.


title: Denis Villeneuve

text: "Arrival" (2016) on tieteiselokuva, joka saavutti yli 200 miljoonan dollarin lipunmyyntitulot ja kiitosta elokuvakriitikoilta. Se sai useita Oscar-ehdokkuuksia, joista yksi Villeneuvelle parhaasta ohjauksesta. Villeneuven uusin ohjaustyö on tieteiselokuva "Blade Runner 2049" (2017).


title: Denis Villeneuve

text: Villeneuve on ollut kahdesti naimisissa. Hänellä on kolme lasta ensimmäisestä avioliitostaan.


title: Hiustenleikkuukone

text: Hiustenleikkuukone on pienkone, jota käytetään hiusten ja parran leikkuuseen. Hiustenleikkuukoneita on yleensä parturi-kampaamoissa.


title: Hiustenleikkuukone

text: Ensimmäisen sähkökäyttöisen hiustenleikkukoneen kehitti Leo J. Wahl vuonna 1919. Hän alkoi valmistaa niitä pienessä tehtaassa Sterlingissä, Illinoisin osavaltiossa Yhdysvalloissa.


title: Hiustenleikkuukone

text: Hiustenleikkuukoneita on vanhastaan myös käsikäyttöisinä.


title: Enemy

text: Enemy on vuonna 2013 ensi-iltansa saanut psykologinen trilleri, jonka on ohjannut Denis Villeneuve. Elokuva perustuu löyhästi José Saramagon romaaniin "Toinen minä" (2002). Jake Gyllenhaal esittää kahta miestä, jotka ovat samannäköisiä mutta luonteeltaan erilaisia. Muita pääosia esittävät Mélanie Laurent, Sarah Gadon ja Isabella Rossellini. Elokuva sai ensi-iltansa Toronton elokuvajuhlilla 8. syyskuuta 2013.


title: Eskoo

text: Tuki- ja osaamiskeskus Eskoo on Seinäjoella toimiva kehitysvammais- ja lastensuojelupalveluihin erikoistunut julkinen palveluorganisaatio. Seinäjoen lisäksi Eskoolla on toimintaa Kristiinankaupungissa, Pietarsaaressa, Vaasan Tervajoella sekä Ähtärin Lehtimäellä, jossa sijaitsee Pekonrannan leirikeskus. Eskoota ylläpitää Eskoon sosiaalipalvelujen kuntayhtymä, johon kuuluvat kaikki Etelä-Pohjanmaan ja Pohjanmaan maakuntien 34 kuntaa.


title: Eskoo

text: Eskoon keskuslaitos sijaitsee Seinäjoen Törnävän ja Kärjen kaupunginosien eteläpuolella. Se muodostaa oman postinumeroalueensa 60280.


title: Eskoo

text: Kehitysvammaisille tarkoitettu Eskoon keskuslaitos rakennettiin Törnävän eteläpuolen kallioiselle ja mäntymetsäiselle alueelle 1960-luvun lopulla ja 1970-luvun alkuvuosina. 1980-luvulla Eskoossa oli 317 asukasta kaikkialta silloisen Vaasan läänin suomenkielisistä kunnista. Vuonna 2006 Eskoossa oli noin 150 asukassta, mikä teki siitä Suomen mittakaavassa keskisuuren kehitysvammalaitoksen. Tavoitteena on saada asukasmäärä noin 50:een vuoteen 2017 osana trendiä, jossa kehitysvammahuoltoa siirretään laitoksista tuettuun asumiseen.


title: Eskoo

text: 1970-luvun alkuvuosina Eskoossa asui ja kävi koulua muun muassa vuoden 2015 Euroviisuedustajana tunnettu Pertti Kurikka.


title: Frozen

text: Frozen voi tarkoittaa ainakin seuraavia:


title: Saturday Night Live (Suomi)

text: Saturday Night Live (SNL) oli samannimiseen yhdysvaltalaisformaattiin perustuva suomalainen viihdeohjelma, joka esitettiin MTV3-kanavalla helmi–huhtikuussa 2016. Ohjelmassa oli viikoittain vaihtuva, julkisuudesta tuttu juontaja sekä erilaisia sketsejä, joissa näyttelevät ohjelman vakionäyttelijät sekä satunnaiset vierailijat.


title: Saturday Night Live (Suomi)

text: Ohjelman päänäyttelijöitä olivat Aku Hirviniemi, Pamela Tola, Jussi Vatanen ja Kalle Lamberg. Ohjelmaa käsikirjoittivat muun muassa Pirjo Heikkilä, Niina Lahtinen, André Wickström sekä Jyrki Lehtola. Wickström toimi myös ohjelman Uutisviikko-osion juontajana. Housebandia johti Sami Pitkämö.Sarjan ensimmäisen suoran lähetyksen keskikatsojamäärä oli 575 000 katsojaa. Illan katsojaluvuissa se oli kolmanneksi katsotuin ohjelma, edelle ylsivät vain samaan aikaan Nelosella esitetty "Haluatko miljonääriksi?" -ohjelma sekä Yle TV1:n "Uutisvuoto". Avausjakson näki lopulta keskimäärin yli miljoona katsojaa, kun lukuun sisällytetään jakson ajassa siirretty katselu, uusinnat yhtiön kaikilla kanavilla sekä katselut MTV Katsomossa.


title: Saturday Night Live (Suomi)

text: SNL:n toisen jakson keskikatsojamäärä oli 358 000, mitä luonnehdittiin sekä Ilta-Sanomissa että Iltalehdessä romahdukseksi aiemman viikon katsojaluvuista. Ilta-Sanomien Taneli Topelius piti katsojalukuja aivan liian pieninä kalliille tuotannolle, jota esitetään lauantaisin klo 20–21, mikä on perinteisesti ollut viikon paras katseluaika.


title: Saturday Night Live (Suomi)

text: 16. helmikuuta 2016 MTV ilmoitti siirtävänsä sarjan esitysaikaa tunnilla myöhemmäksi. Muutoksella kanava halusi saada sarjalle uusia katsojia. Sarjan kolmas jakso sai keskimäärin 366 000 katsojaa, mutta viikkoa myöhemmin esitetty neljäs jakso keskimäärin vain 273 000 katsojaa, mikä oli yli puolet vähemmän kuin sarjan ensimmäisellä jaksolla (575 000).


title: Saturday Night Live (Suomi)

text: Kauden keskikatsojamäärä oli 374 000.


title: Saturday Night Live (Suomi)

text: Sarjan heikosta menestyksestä on syytetty Aku Hirviniemen ja Jussi Vatasen "kuluneita naamoja" sekä sarjan käsikirjoittajia. Myös kiristynyttä katsojakilpailua Nelosen ja MTV3:n välillä on pidetty syynä sarjan heikkoon menestykseen. Helsingin Sanomien Matti Koskinen arvosteli MTV3-kanavaa siitä, että se on tehnyt Saturday Night Livesta alkuillan perheviihdettä ja kohtelee sarjaa Putouksen jatko-osana. Hän piti koko suoran sketsiohjelman konseptia vanhentuneena. Koomikko Mikko Kivinen syytti sarjan heikosta menestyksestä MTV3:n kanavajohtoa, joka oli hänen mielestään syyllistynyt laskelmointiin.


title: Saturday Night Live (Suomi)

text: Sarjan tuotantoyhtiö Rabbit Films tuotti myös samaan aikaan kilpailevalla kanavalla esitettyä, Jaajo Linnonmaan juontamaa Haluatko miljonääriksi? -ohjelmaa, josta tuli suuri katsojamenestys. Rabbit Filmsin toimitusjohtaja Olli Suominen ja luova johtaja Tuomas Summanen ovat sanoneet SNL:n huonon menestyksen olleen heidän oma vikansa. "Jaajo oli aloittanut juuri samaan aikaan Miljonäärissä ja lähti meidän omaa ohjelmaa vastaan. Me pilattiin se", sanoi Suominen Nyt-liitteelle vuonna 2018. He kuitenkin pitivät ohjelmaa "mainettaan parempana".


title: Saturday Night Live (Suomi)

text: Ensimmäinen jakso aiheutti paljon keskustelua sosiaalisessa mediassa. Esimerkiksi jakson aikana esitetyt viisi mainoskatkoa, normaalin kolmen sijaan, aiheuttivat paljon keskustelua. Ohjelman aikana MTV3 kokeili ensimmäistä kertaa ”pikakatkoja”, jotka ovat noin minuutin mittaisia. MTV3:n kanavapäällikön mukaan mainosten määrä ei kuitenkaan kasvanut, vaikka katkoja olikin enemmän. Kanava kuitenkin reagoi saamaansa palautteeseen ja vähensi toiseen jaksoon yhden mainoskatkon. Myös ohjelman hidastempoisuutta kritisoitiin.


title: Saturday Night Live (Suomi)

text: Toisessa jaksossa Krista Kosonen ja Aku Hirviniemi esittivät samanlaisiin asuihin pukeutunutta laulajaduoa, jossa pari vaikutti keksivänsä kappaleidensa sanoituksia improvisoidusti. Sketsiä verrattiin alkuperäisohjelmassa olleeseen sketsiin, jossa näyttelijät Fred Armisen ja Kristen Wiig esittivät hyvin samankaltaisen sketsin. Myöhemmin Hirviniemi kommentoi, että formaatin ostaja saa käyttöönsä myös alkuperäisohjelman käsikirjoitukset.


title: Lontoo–Brighton-retkeilyajo

text: Lontoo–Brighton-retkeilyajo () on pitkäikäisin tämäntyyppinen moottoritapahtuma maailmassa. Ensimmäisen kerran se järjestettiin vuonna 1896, ja vuonna 1927 tapahtuneen elvytyksensä jälkeen se on järjestetty pääsääntöisesti joka vuosi. Retkeilyajoon osallistuvien ajoneuvojen on oltava valmistettu ennen vuotta 1905, mutta nykyisin järjestetään vastaavanlaisia ajotapahtumia myös uudemmille historiallisille ajoneuvoille sekä replikoille. Kyseessä on myös maailman suurin tämän ikäisten ajoneuvojen tapahtuma. Vuonna 1927 matkaan lähti 37 autokuntaa, vuonna 2012 449 autokuntaa, joista 372 pääsi perille ja 77 keskeytti.


title: Lontoo–Brighton-retkeilyajo

text: Ajotapahtuman ajankohta on lokakuun ensimmäinen sunnuntai. Lähtö tapahtuu Lontoon Hyde Parkista auringon noustessa ja 54 mailin (87 km) mittainen reitti Brightoniin kulkee enimmäkseen pitkin vanhaa A23-valtatietä. Matkan puolivälissä, Crawleyssa, on tauko. Sieltä matka jatkuu Brightonin Preston Parkiin, jossa on matkan päätepiste. Sieltä ajoneuvot siirtyvät meren rannalla kulkevalle Madeira Drivelle, joka on toisen suuren moottoritapahtuman, Brightonin nopeuskilpailujen ("Brighton Speed Trials"), pitopaikka.


title: Lontoo–Brighton-retkeilyajo

text: Järjestäjät korostavat, että kyseessä ei ole kilpailu. Tämän vuoksi perille päässeiden autokuntien saapumisjärjestystä tai matkaan käytettyä aikaa ei ilmoiteta. Osallistujat eivät myöskään saa ylittää 20 mailin (32 km/h) keskituntinopeutta. Kaikki autokunnat, jotka ovat saapuneet perille ennen klo 16.30, palkitaan mitalilla.


title: Lontoo–Brighton-retkeilyajo

text: Pystyäkseen paremmin vaikuttamaan parlamentin lakeja säätäviin elimiin ja täten edustaakseen yhtiöidensä etuja liikemies Harry Lawson ja insinööri-keksijä-liikemies Frederick Simms perustivat "Automobile Club of Great Britain" -järjestön, josta myöhemmin muodostettiin Englannin Kuninkaallinen Automobiiliklubi (Royal Automobile Club of Britain, RAC).


title: Lontoo–Brighton-retkeilyajo

text: Lawson ja RAC organisoivat ensimmäisen Lontoo–Brighton-retkeilyajon, nimeltään "Emancipation Run" eli Vapautuksen muistopäivän ajo. Tällä 14. lokakuuta 1896 järjestetyllä tapahtumalla haluttiin juhlistaa höyrykäyttöisten lokomotiivien aikakaudella säädetyn "Red Flag Actin" kumoamista. Lain kumoaminen helpotti autojen käyttöä yleisessä liikenteessä ja siten lisäsi niiden myyntiä ja valmistusta. Vuonna 1902 järjestö sai vaikutettua lainsäätäjiin siten, että vuoden 1896 lakimuutoksessa asetettu 14 mailin kattotuntinopeus saatiin nostettua korkeammaksi.


title: Lontoo–Brighton-retkeilyajo

text: Lähtöpaikkana oli Lontoon sen aikainen "Metropole Hotel" ja päätepisteenä "Metropole Hotel" Brightonissa. Tapahtumaan oli alun perin ilmoittautunut 58 ajoneuvoa, mutta näistä 25 perui osallistumisensa ennen ajopäivää. Nämä luvut vaihtelevat eri lähdetiedoissa, koska osanottajista ei pidetty mitään varsinaista listaa. Perille Brightoniin selviytyi ainoastaan 13 tai 14 ajoneuvoa. Näistäkin epäillään, että yksi tai useampi ajoneuvo kuljetettiin perille junalla ja sotkettiin kuralla ennen maaliviivan ylittämistä. Ajotapahtumaan osallistui kaksi Duryea-merkkistä autoa, ja tämä oli ilmeisesti ensimmäinen kerta kun amerikkalaisvalmisteinen auto liikkui Euroopan maanteillä.


title: Lontoo–Brighton-retkeilyajo

text: Ajotapahtuma järjestettiin seuraavan kerran vuonna 1927, jota lähtien se on pidetty vuosittain, lukuun ottamatta toisen maailmansodan aiheuttamaa keskeytystä. Polttoainesäännöstelyn vuoksi tapahtuma oli peruutettu vuoteen 1947 asti. Näiden seikkojen perusteella voidaan väittää, että kyseessä on maailman pitkäikäisin retkeilytyyppinen moottoritapahtuma. Vuodesta 1930 tapahtuman järjestelyvastuu on ollut Kuninkaallisella Automobiiliklubilla.


title: Lontoo–Brighton-retkeilyajo

text:
Vaikka kyseessä ei ollut mikään virallinen kilpailu ja osanottajatiedot ovat puutteelliset, ajotapahtuman kuuden kärki loppuaikoineen kirjattiin ylös.
Vuonna 2010 RAC käynnisti ensimmäisen "Brighton to London Future Car Challenge" -ajotapahtuman, joka noudattaa historiallisilla ajoneuvoilla ajettavan tapahtuman ajoreittiä, mutta lähtö tapahtuu Brightonin Madeira Drivelta ja päätepiste on Lontoon Regent Streetillä. Tapahtuman tarkoitus on esitellä vähän energiaa kuluttavia ajoneuvoja, kuten sähköautoja, hybridejä sekä vähäpäästöistä polttomoottoritekniikkaa käyttäviä kulkuneuvoja. Ajotapahtuman kilpailullinen luonne syntyy osanottajien pyrkimyksestä suorittaa matka, tieliikennelakien mukaisilla ajoneuvoilla ja "oikeassa maailmassa", mahdollisimman energiatehokkaasti.


title: Fröbelin palikat (Pedagogiset leikkilahjat)

text: Fröbelin palikat (myös lahjat tai leikkilahjat) (, ) ovat pienille lapsille tarkoitettuja leikkivälineitä, jotka Friedrich Fröbel suunnitteli ensimmäiseen lastentarhaansa Bad Blankenburgiin. Fröbelin palikoilla leikkiminen, laulaminen, tanssiminen ja kasvien kasvattaminen olivat kaikki Fröbelin kehittämän lapsikeskeisen kasvatusnäkökulman tärkeitä osasia. Fröbel kehitti myös ompelutehtäviä, saven muotoilua ja punontaa lapsille, jotta he voisivat leikin kautta jälleenrakentaa kokemuksiaan.


text: Fröbelin mukaan sen ajan kodeista ja lastentarhoista puuttuivat kunnolliset ja tarpeeksi yksinkertaiset leikkivälineet. Hän ei kuitenkaan halunnut tarjota lapsille valmiita leluja, joten hän kehitteli lapsille nämä “varhaislapsuuden lahjat”. Lahjojen idea oli, että lapsi pystyi itse tekemään välineet leikkeihinsä. Kehittyäkseen lapsen tulee ilmaista materiaalisesti se, mitä hänen mielessään liikkuu. Fröbelin lahjojen jatkumossa uudet muodot etenevät vastakohdasta toiseen ja luovat synteesejä.


text: Näistä leikkilahjoista kehiteltiin opetusta varten kolme eri haaraa: 1. kauneusmuodot, 2. elämänmuodot ja 3. tiedon muodostuksen muodot. Fröbel siis valmisteli kehittävää opetusta psykologisista lähtökohdista ihmisten kokonaisvaltaisen psyykkisen toiminnan virikkeiksi varhaislapsuudessa. Hän halusi varmistaa opetuksen vaikuttavuuden lapsen oman esineellisen toiminnan avulla.


text: Fröbel antoi kehittämilleen leikkivälineille ja niiden käytölle yleviä pedagogisia tavoitteita: niiden avulla


text: Leikkivälineet mahdollistavat a) leikkimisen joko samoilla välineillä yhä uudelleen ja uudelleen, jolloin lapsen aikaansaannos purkautuu tai b) leikkimisen joka kerralla eri välineillä, jolloin lapsen tuottama lopputulos säilyy.


text: Fröbelin idea oli, että ohjaajan opetus konkretisoidaan yksinkertaisilla opetusvälineillä, ja lapsi sitten itse soveltaa oppimaansa ja luo itse uutta omien sisäisten mielikuviensa perusteella toimiessaan leikkivälineillä itsenäisesti. Tämä ulkoisen ja sisäisen toiminnan yhdistäminen on Fröbelin mukaan tärkeä lapsen kehityksen kannalta.


text: Fröbelin julkaisema The Sonntagsblatt (1838-1840) selitti ja kuvaili hänen viiden palikkansa (Spielgabe) merkityksen ja käyttötarkoituksen pedagogisine ohjeineen.


text: Fröbel numeroi kaikki viisi lahjaa. Lahjat tuli antaa lapselle numerojärjestyksessä. Fröbel kehitteli myös kasvattajan avuksi pienten lasten kanssa leikittäviin leikkeihin lauluja, jotka ilmentävät tarkasteltavan kohteen eri puolia. Fröbelin palikoista on tehty uusia muunnoksia, ja niiden systemaattinen luonne on tehnyt niistä merkittävän rakentelun välineistön. Jotta leikkilahjoista saadaan niiden tarkoitettu hyöty, on palikat koottava omiin säilytyslaatikoihinsa. Kullakin rakennussarjalla on oma tilansa, jossa on paikka kaikille osille. Näin erilaisten kappaleiden suhde toisiinsa havainnollistuu, ja geometrinen hahmotus kehittyy.


text: Ensimmäinen lahja on yksivärinen pehmeä pallo, joka sopii kooltaan lapsen käteen. Kun se yhdistetään lankaan, aikuinen voi liikuttaa palloa monella tavalla samalla, kun hän laulaa lapselle. Vaikka Fröbel myi palloja yksittäisinä, ne myydään nykyään usein kuuden pallon kokoelmina. Pallot ovat väriltään päävärejä (punainen, keltainen, sininen) ja välivärejä (violetti, vihreä, oranssi). Näitä pehmeitä palloja voidaan puristella kädessä ja niillä kestää hetki palata alkuperäiseen muotoonsa.


text: Fröbel suunnitteli ensimmäisen lahjan annettavaksi hyvin pienille lapsille. Hänen tarkoituksensa oli, että pitelemällä, liikuttelemalla, pyörittelemällä ja piilottelemalla palloa lapsi oppii hahmottamaan esineitä ja liikettä, nopeutta ja aikaa, värejä ja kontrasteja sekä painoa ja painovoimaa.


text:
Fröbel kutsui toista lahjaa lapsen iloksi, kuvaten lasten iloa heidän havaitessaan erot kuution ja pallon välillä. Pallo, joka on sama kuin ensimmäinen lahja, on lapselle tuttu. Puinen pallo näyttää samalta joka suunnasta ja on lapsen tavoin aina liikkeellä. Kun sitä vierittää kovalla alustalla, siitä lähtee ääni. Puinen kuutio sen sijaan on toisen lahjan yllätys. Se pysyy paikoillaan ja näyttää erilaiselta eri suunnista katsottuna.
Toisen lahjan Fröbel kehitti, jotta lapsi voisi tutkia kahden muodon erilaisia ominaisuuksia. Laittamalla narun näihin esineisiin porattuihin reikiin lapsi voi pyörittää esineitä ilmassa. Pallo näyttää aina samalta, mutta pyörittämällä kuutio näyttää monenlaisia muotoja. Fröbel lisäsi toiseen lahjaan lieriön, jota voidaan myös pyöritellä eri tavoin.


text: Toinen versio lahjasta muodostuu puukuulasta, kuutiosta, lieriöstä ja hyrrästä. Pehmeän pallon vertailukohdaksi voidaan antaa kova puinen kuula, jolla on sille ominainen vieritysääni. Sen vastakohtana toimii paikallaan pysyvä kuutio. Niiden synteesin muodostaa lieriö, jolla on sekä kuulan vieriviä että kuution stabiileja ominaisuuksia. Tästä voidaan edetä keilaan eli hyrrään, joka pyörii kärjellään.


text: Kolmas lahja on aiemmista lahjoista tuttujen jakamattomien kappaleiden vastakohta, joka koostuu jaetusta kokonaisuudesta. Tasasivuinen kuutio jaetaan kahdeksaan samankokoiseen pyökistä tehtyyn pikkukuutioon. Yhden sivun mitta on noin 2,5 cm, joten se on pienen lapsen käteen sopivan kokoinen. Lapsi purkaa lahjan mielellään ja järjestelee kuutioita eri tavoin, ja lopuksi yhdistää ne takaisin isommaksi kuutioksi (käännettävyyden harjoittaminen). Fröbel ideoi tämän lahjan lapsen ensimmäisiksi rakennuspalikoiksi.


text: Toinen rakennuspalikoita sisältävä lahja näyttää samalta kuin kolmas lahja, mutta avatessaan sen lapsi yllättyy. Tasasivuinen kuutio on jaettu pituussuunnassa kahdeksaan yhtä suureen osaan, mutta osat ovat nyt kaksi kertaa pidempiä ja puolet kapeampia kuin edellisen lahjan kuutiot, eli osat ovat suorakulmion muotoisia. Tämä ero tuottaa monia uusia mahdollisuuksia kuutioilla leikkiessä.


text: Viides lahja on kolmannen lahjan kerrannainen. Iso kuutio jaetaan joka sivulta kolmeen osaan, eli tämän lahjan osat ovat edelleen pienempiä ja niitä on lukumäärältään enemmän kuin aiemmissa lahjoissa.


text: Varsinaisia lahjoja on viisi, mutta rakennuspalikkasarjoja on kehitetty enemmänkin. Leikkilahjat 6–8 sisältävät kuution, joka muodostuu edelleen pienemmistä jako-osista kuten kolmioista ja palkeista. Esimerkiksi kuudes lahja on neljännen lahjan kerrannainen: kuutio on jaettu kahdesti molemmin puolin.


title: Babes in Toyland (vuoden 1934 elokuva)

text: Babes in Toyland on vuonna 1934 ensi-iltansa saanut kokoillan elokuva, joka on julkaistu suomenkielisillä nimillä "Leikkikaluarmeija", "Kaksi kunnon kisälliä", "Kaksi sankaria" ja "Surullisen hahmon ritarit". Elokuva perustuu Glen MacDonoughin ja Anna Alice Chapinin käsikirjoittamaan samannimiseen näytelmään. Elokuvan ovat ohjanneet Gus Meins ja Charley Rogers ja sen pääosassa nähdään komediaparivaljakko Ohukainen ja Paksukainen.


title: Babes in Toyland (vuoden 1934 elokuva)

text: Filmin tuottanut Hal Roach oli työskennellyt pitkään koomikkoparin kanssa, mutta oli tämän filmin aikana jo luopumassa Laurelista ja Hardystä. Hän ei osallistunut tuotantovaiheeseen kovinkaan aktiivisesti. Pääosan esittäjille filmi taas merkitsi suuntautumista lapsiyleisöön, ja sisällössä ei ole entiseen tapaan juopottelua, yökerhoja eikä naisten vokottelua.


title: Babes in Toyland (vuoden 1934 elokuva)

text: Stannie Dum (Stan Laurel) ja Ollie Dee (Oliver Hardy) asuvat kengässä. Heidän kanssaan kengässä asuvat myös Mother Peep, Bo Peep (Charlotte Henry), Mikki Hiirtä muistuttava hiiri ja monia muita. Kengän kiinnikkeen omistaa elokuvan "vihollinen" Silas Barnaby (Henry Brandon), joka haluaa naida Bo Peepin.


title: Babes in Toyland (vuoden 1934 elokuva)

text: Elokuvan vastaanotto oli myönteinen. "The New York Timesin" kriitikon mukaan elokuva oli ”autenttinen lastenelokuva ja hilpein sellainen Hollywood-elokuva aikoihin”. Lapsenomaisuus toisaalta tulkittiin koomikkoparin huonontumiseksi ja ideoiden loppumiseksi.


title: Pariisin rauha (1973)

text: Pariisin rauha 1973 oli Vietnamin sodan loppuvaiheessa tammikuussa 1973 solmittu rauhansopimus Yhdysvaltojen, Vietnamin tasavallan, Etelä-Vietnamin kansallisen vapautusrintaman ja Pohjois-Vietnamin välillä. Yhdysvallat sitoutui siinä vetämään joukkonsa pois Vietnamista. Taistelut lakkasivat noin vuoden ajaksi myös Etelä- ja Pohjois-Vietnamin välillä. Rauhansopimusta pidetään joskus pelkkänä aseleposopimuksena, koska se ei ratkaissut alueen jännitteitä.


title: Pariisin rauha (1973)

text: Sopimukseen sisältyi aselepo, yhdysvaltalaisten sotavankien vapauttaminen ja sen joukkojen poistuminen Vietnamista kahden kuukauden kuluessa. Vietnamin asiat ratkaistaisiin rauhanomaisesti vapaiden vaalien kautta.


title: Pariisin rauha (1973)

text: Yhdysvaltain presidentti Richard Nixon voitti vuonna 1972 presidentinvaalit, jossa hänen päävastustajansa George McGovern kampanjoi Vietnamin sodan vastaisuudella. Istuva presidentti Nixon puolustautui sillä, että melkein kaikki amerikkalaiset sotilaat ovat jo vetäytyneet maasta. Ulkoministeri Henry Kissinger vakuutti äänestäjille, että rauhansopimus on lähellä toteutumista. Sopimus syntyikin melko pian vaalien jälkeen.


title: Pariisin rauha (1973)

text: Sopimuksen pääneuvottelijat, ulkoministerit Lê Ðức Thọ ja Henry Kissinger saivat vuoden 1973 Nobelin rauhanpalkinnon, joskin Lê Ðức Thọ kieltäytyi ottamasta sitä vastaan.


title: Pariisin rauha (1973)

text: Presidentti Nixon voitti selvästi vuoden 1972 vaalit, mutta Watergate-skandaali murensi hänen arvovaltansa. Niinpä Yhdysvaltain kongressi alkoi tehdä päätöksiä, jotka sitoivat presidentin käsiä. Elokuussa 1973 se kielsi Yhdysvaltojen ilma-aseen käytön Indokiinassa. Sen vuoksi Yhdysvallat ei pystynyt ilma-aseella ja taloudellisella avulla puolustamaan liittolaistaan Vietnamin tasavaltaa. Keväällä 1975 Vietnamissa tapahtui lopullinen välienselvittely, jossa Vietnamin tasavallan puolustus romahti odottamattoman nopeasti. Koko Etelä-Vietnamin armeija hajosi muutamassa viikossa. Pääkaupunki Saigon luhistui huhtikuun lopussa, ja sota päättyi Pohjois-Vietnamin ja sen eteläisten liittolaisten voittoon.


title: Blå Band

text: Blå Band on tuotemerkki, jota markkinoi elintarvikeyritys Continental Foods . Blå Band tunnetaan etenkin ateria-aineksistaan. Merkillä on myös keitto - ja kastikeaineksia, nestemäisiä valmiskeittoja ja kastikkeita, jälkiruokia sekä retkiaterioita.


title: Blå Band

text: Blå Band lanseerattiin Ruotsissa vuonna 1950 ja Suomessa 1969, kun Paasivaara-yhtymä toi markkinoille ensimmäisenä keittoainekset. Blå Band –brändille perustettiin oma yksikkö Suomen pääkonttoriin, jonka vastuulla oli tuotekehitys, markkinointi ja taloushallinto. Vuonna 1983 Blå Band siirtyi Paasivaara-yhtymästä Lipton Oy:n tuotemerkiksi. Samana vuonna Blå Band julkaisi pioneerina Suomessa retkiateriavalikoiman. Vuonna 1984 Lämmin Kuppi tuotemerkki tuotiin markkinoille.


title: Blå Band

text: 1990-luvun alussa Blå Band siirtyi Van Den Bergh Foodsin tuotemerkkeihin. Yhdysvaltalainen Campbell Soup Company osti toiminnot vuonna 2001. Lokakuussa 2013 Blå Band siirtyi Continental Foods elintarvikeyrityksen alaisuuteen, kun Campbell Soup myi Euroopan yksikkönsä CVC Capital Partners sijoitusyhtiölle .


title: Benjamin Karl

text: Benjamin Karl (s. 16. lokakuuta 1985 Sankt Pölten) on itävaltalainen lumilautailija, joka kilpailee paripujotteluissa. 186 senttimetriä pitkä ja 90 kilogrammaa painava Karl edustaa Union Trendsport Weichbergeriä.


title: Benjamin Karl

text: Karl saavutti hopeaa parisuurpujottelusta vuoden 2010 talviolympialaisista Vancouverista. Vuoden 2014 talviolympialaisista Sotšista hän saavutti pronssia parierikoispujottelusta ja oli kymmenes parisuurpujottelussa. MM-kilpailuihin Karl on osallistunut neljästi ja saavuttanut neljä kultaa sekä yhden pronssin. Hän on ainoa mieslumilautailija, joka on saavuttanut neljä maailmanmestaruutta. Vuoden 2011 MM-kilpailuista La Molinasta Karl saavutti kaksi kultaa.


title: Benjamin Karl

text: Lumilautailun maailmancupissa Karl debytoi jo tammikuussa 2004 Bad Gasteinin lumilautakrossissa sijoittuen sijalle 65. Hänellä on maailmancupista 14 osakilpailuvoittoa ja 28 palkintosijaa.


title: Kieppi

text: Kieppi voi tarkoittaa ainakin seuraavia:


title: Rambo (kirja)

text: Rambo on Nadja Sumasen lokakuussa 2015 ilmestynyt Otavan kustantama nuortenromaani. Se sai vuoden 2015 Finlandia Junior -palkinnon.


title: Rambo (kirja)

text: Kirja kertoo 14-vuotiaasta Rambosta, jolla on diagnosoitu ADHD, ja jonka äiti kärsii masennuksesta. Kesälomallaan Rambo matkaa äitinsä poikaystävän vanhempien mökille, missä hän saa elämäänsä tärkeitä ihmisiä.


title: Rambo (kirja)

text: Kirjan käsikirjoitus voitti helmikuussa 2015 Otavan ja Otavan kirjasäätiön nuortenromaanimestaruuskilpailun. Kirjasta on tehty myös Elina Kilkun dramatisoima ja ohjaama näytelmä, joka kantaesitettiin Kansallisteatterin Omapohjassa joulukuussa 2015.


title: Enaam Ahmed

text: Enaam Ahmed (s. 4. helmikuuta 2000) on brittiläinen autourheilija, joka kilpaili kaudella 2015 SMP Formula 4 -sarjassa. Ahmedia on nimitetty uudeksi Lewis Hamiltoniksi.


title: Enaam Ahmed

text: Vuonna 2009 kartingin aloittanut Ahmed voitti vuonna 2014 sekä kartingin KF Junior -luokan Euroopan-mestaruuden että saman luokan maailmanmestaruuden. Kaudeksi 2015 Ahmed siirtyi ajamaan SMP Formula 4 -sarjaan. Hän saavutti kauden aikana viisi voittoa ja seitsemän palkintosijaa, mutta ei kilpaillut kauden aikana pisteistä. Samana vuonna hän kilpaili Britanniassa MSA Formula -sarjaa voittaen yhden kilpailun ja saavuttaen kolme muuta palkintosijaa sijoittuen sarjassa kahdeksanneksi.


title: Enaam Ahmed

text: Ahmedin isä on ansainnut rahansa muotibisneksessä.


title: Pertaani (yhdiste)

text: Pertaani eli etylaani (CHC) on rakenteeltaan DDT:tä ja DDD:tä muistuttava orgaaninen yhdiste. Yhdistettä on käytetty hyönteismyrkkynä niin maataloudessa kuin sisätiloissakin.


title: Pertaani (yhdiste)

text: Huoneenlämpötilassa pertaani on valkoista kiteistä ainetta. Yhdiste ei liukene veteen, mutta liukenee useisiin orgaanisiin liuottimiin, erityisesti kloorattuihin hiilivetyihin ja aromaattisiin hiilivetyihin. Pertaani ei ole nisäkkäille akuutisti erityisen myrkyllistä esimerkiksi sen LD-arvo rotalle on 8 170 mg/kg. Pertaani hajoaa hieman nopeammin luonnossa kuin DDT tai DDD, mutta kertyy silti ravintoketjussa.


title: Pertaani (yhdiste)

text: Pertaania voidaan valmistaa diklooriasetaldehydin ja etyylibentseenin välisellä reaktiolla.


title: Pertaani (yhdiste)

text: Pertaani tuli markkinoille vuonna 1950. Sitä on käytetty hyönteismyrkkynä hedelmien ja vihannesten viljelyssä sekä alhaisen myrkyllisyytensä vuoksi myös sisätiloissa kärpästen ja vaatekoiden torjuntaan. Käyttömuotona on jauhe tai emulsio.


title: Soliser Viadukt

text: Soliser Viadukt on Sveitsissä, Rhätische Bahn -yhtiön Albulan rautatiellä, välillä Filisur–Thusis sijaitseva silta vuodelta 1902. Silta ylittää Albulajoen rotkon ja sijaitsee Albula/Alvran kunnassa, Alvascheinin kylässä.


title: Soliser Viadukt

text: Sillan pisin jänneväli on 45 metriä. Silta on 85 metriä joenpinnasta, ja se on Albulan rautatien korkein silta.


title: Aljaž Bedene

text: Aljaž Bedene (s. 18. heinäkuuta 1989 Ljubljana, Slovenia) on slovenialaissyntyinen brittiläinen tennisammattilainen. 183 senttimetriä pitkä ja 72 kilogrammaa painava Bedene on oikeakätinen. Hänen paras sijoituksensa kaksinpelin ATP-rankingissa on 43. sija helmikuussa 2018. Vuoteen 2015 asti Bedene edusti synnyinmaataan Sloveniaa, mutta sai vuonna 2015 Ison-Britannian edustusoikeuden.


title: Aljaž Bedene

text: Vuonna 2008 ammattilaiseksi siirtynyt Bedene ei ole saavuttanut kaksinpelissä yhtään ATP-turnausvoittoa. Grand Slam -turnauksissa Bedene on ollut parhaimmillaan kolmannella kierroksella Ranskan avoimissa 2016 ja Wimbledonissa 2017.


title: Aljaž Bedene

text: Nelinpelissä Bedenellä ei myöskään ole yhtään ATP-turnausvoittoa. Grand Slam -turnauksissa hän on ollut parhaimmillaan toisella kierroksella Ranskan avoimissa 2013. Nelinpelissä Bedenen paras ATP-rankingsijoitus on sija 127 vuodelta 2013.


title: Aljaž Bedene

text: Bedenen valmentajana toimii Nick Cavaday.


title: Kari Øyre Slind

text: Kari Øyre Slind (s. 22. lokakuuta 1991) on norjalainen maastohiihtäjä, joka edustaa Oppdal IL -seuraa. Hänen isosiskonsa Astrid ja Silje Øyre Slind ovat myös maastohiihtäjiä.


title: Kari Øyre Slind

text: Junioreiden MM-kilpailuissa Slind on saavuttanut viestikultaa sekä Hinterzartenissa 2010 että Otepäässä 2011. Lisäksi hänellä on hopeaa Otepään sprintistä ja viiden kilometrin vapaan kilpailusta sekä pronssia Hinterzartenin sprintistä. Alle 23-vuotiaiden MM-kilpailuissa Liberecissä 2013 hän saavutti pronssia 15 kilometrin yhdistelmäkilpailussa.


title: Kari Øyre Slind

text: Maastohiihdon maailmancupissa Slind kilpaili ensimmäisen kerran Drammenissa maaliskuussa 2010 sijoittuen perinteisen hiihtotavan sprintissä 36:nneksi. Ensimmäiset maailmancupin pisteensä hän saavutti Düsseldorfin vapaan hiihtotavan sprintissä joulukuussa 2010 sijoituttuaan 22:nneksi. Toisen kerran hän saavutti saman sijoituksen Drammenin vapaan hiihtotavan sprintissä helmikuussa 2011. Kymmenen parhaan joukkoon hän sijoittui ensimmäisen kerran oltuaan viides Davosin 15 kilometrin vapaan hiihtotavan kilpailussa joulukuussa 2015. Parhaimmillaan hän on ollut neljäs Ski Tour Canadaan kuuluneessa 10 kilometrin vapaan hiihtotavan kilpailussa Canmoressa maaliskuussa 2016.


title: Anton Burdasov

text: Anton Burdasov (s. 9. toukokuuta 1991) on venäläinen jääkiekkoilija, pelipaikaltaan laitahyökkääjä. Burdasov edustaa kaudella 2015–2016 KHL-seura Avangard Omskia.


title: Anton Burdasov

text: Burdasov on Metšel Tšeljabinskin kasvatti. Hän aloitti ammattilaisuransa kotikaupunkinsa Traktor Tšeljabinskin joukkueessa. Kaudeksi 2012–2013 Burdasov siirtyi SKA Pietariin. Kauden 2015–2016 puolessa välissä SKA myi Burdasovin Avangard Omskiin vaihdossa Sergei Širokoviin.


title: Dmitri Judin

text: Dmitri Judin (s. 31. heinäkuuta 1995) on venäläinen jääkiekkoilija, joka edustaa KHL-seura SKA Pietaria.


title: Dmitri Judin

text: Judin on Sputnik Nižni Tagilin kasvatti. Jugra Hanty-Mansijsk varasi Judinin KHL:n varaustilaisuudessa vuonna , ja hän siirtyi seuran MHL-joukkueeseen kaudeksi 2012–2013. Kauden aikana SKA Pietari hankki Judinin. Judin pelasi ensimmäisen pääsarjaottelunsa kaudella 2013–2014 SKA Pietarin joukkueessa.


Neandertalinihminen – kadonnut lajitoveri on biologi ja tietokirjailija Juha Valsteen kirjoittama kirja, joka ilmestyi vuonna 2015. Sen on kustantanut Suomalaisen Kirjallisuuden Seura. Kirjassa Valste kertoo ihmissuvun sukupuuttoon kuolleesta lajista neandertalinihmisestä. Toisaalta hän myös sanoo, että yhtä hyvin voidaan puhua ihmisen kahdesta eri alalajista, jolloin nykyihminen ja neanderttalilainen kuuluvat samaan lajiin, jonka nimi on ihminen.


title: Neandertalinihminen – kadonnut lajitoveri

text: Valste murskaa kirjassaan aluksi neandertalinihmisestä vallalla olevia perinteisiä mielikuvia, joita tiedon puutteesta on syntynyt 1800-luvulta alkaen, sen jälkeen kun ensimmäinen fossiili löydettiin. Jo 1950- ja 1960-luvulla tutkimus oikoi monia väärinkäsityksiä tämän nykyihmisen sisarlajin rakenteesta, asennosta ja henkisistä kyvyistä, mutta erityisesti 2000-luvulla on tullut uutta tietoa kaivausten, rakennetutkimusten ja varsinkin uusien tutkimusmenetelmien ansiosta. Valste itse on saanut vuosittain muuttaa tietoja kirjoittaessaan artikkeleita ja pitäessään luentoja. Suuri edistysaskel oli DNA:n rakenteen selvittäminen vuonna 2009. Ihmislajin kehityksessä vallalla olleen "alkukoti Afrikassa" -hypoteesin rinnalle on tullut "monialuemalli"-hypoteesi. Valste ennustaa, että edessä on vielä suuria muutoksia käsityksissä maapallon väestöjen alkuperästä.


text:
Teos jakautuu kymmeneen lukuun, joista eniten tilaa saa luku, jossa kerrotaan, miten neandertalinihminen eli.
Kirjassa on nelivärinen kuvaliite, mustavalkoisia arkistokuvia eri lähteistä sekä Kimmo Koiviston piirroskuvia. Lisäksi liitteenä on luku fossiilien iän määrittämisestä, ja lopussa on käsitteitä selventävä sanasto, kirjallisuusluettelo ja hakemisto.


text: Jukka Ruukki toteaa esitellessään kirjaa Helsingin Sanomissa, että sen voi lukea nykyihmisen sisarlajin kunnianpalautuksena.


title: Jukka Kohonen

text: Jukka Olavi Kohonen (s. 1964) on KHL-seura Jokerien toimitusjohtaja. Hän aloitti työssään maaliskuussa 2014.


title: Takaisin pintaan

text: Takaisin pintaan on vuonna 2016 ensi-iltansa saanut dokumenttielokuva, jonka on ohjannut Juan Reina.


title: Takaisin pintaan

text: Takaisin pintaan kertoo vuonna 2014 Norjassa Plurdalenin laaksossa tapahtuneesta luolasukellusonnettomuudesta . Dokumentissa suomalainen luolasukellusryhmä kohtaa pahimman painajaisensa, kun kaksi ryhmän jäsentä menehtyy syvälle luolaan. Onnettomuudesta selvinneet sukeltajat päättävät koota oman pelastusryhmän ja hakea menehtyneet ystävänsä luolasta pois sen jälkeen, kun kansainvälisesti koordinoitu nosto-operaatio todetaan liian vaaralliseksi . Hengenvaarallinen sukellus joudutaan suorittamaan sekä viranomaisilta että uutisvälineiltä salassa.


title: Takaisin pintaan

text: Dokumenttielokuvassa sukeltajat joutuvat kohtaamaan menehtyneet ystävänsä äärimmäisissä olosuhteissa, joista ovat itse selvinneet hengissä vain muutamia viikkoja aiemmin. Ryhmä on kuitenkin määrätietoisesti päättänyt tuoda ystävänsä takaisin kotiin. Elokuvassa salaista operaatiota seurataan useiden kameroiden avulla sukeltajien rinnalla sekä veden pinnalla että syvällä pinnan alla .


title: Takaisin pintaan

text: Nosto-operaatioon osallistunut ryhmä koostui 12 sukeltajasta ja 13 muusta operaatiossa avustaneesta työryhmän jäsenestä. Elokuvassa tapahtumia seurataan kolmen onnettomuudesta selvinneen sukeltajan (Patrik Grönqvist, Kai Känkänen, Vesa Rantanen) sekä sukeltaja Sami Paakkarisen kautta.


title: Safir

text: Safir on Finndiscin vuonna 1963 perustama levymerkki. Finndisc julkaisi vuosina 1963–1970 kaikki levynsä Safir-merkillä. 1960-luvun puolivälin myyntimenestyksiin kuuluivat Juha Vainio, Martti ”Huuhaa” Innanen ja Irwin Goodman.


title: Safir

text:
Uuden yhtiön alkuajan artisteja olivat Arja Tuomarila, Erkki Liikanen ja Heikki Aarva. Aarvan "Tuulella ei ole ystävää" nousi listasijalle 10. joulukuussa 1963. Finndisc julkaisi myös uutta rautalankaa. The Adventurers levytti Erik Lindströmin säveltämän "Letkajenkan".
Finndiscin artisteihin liittyivät vuonna 1965 Irwin Goodman ja 1967 Martti ”Huuhaa” Innanen. Irwinin toinen sinkku "Työmiehen lauantai" pääsi jo Suomen listalla kakkoseksi. Vuonna 1966 Irwin siirtyi Fazerille.
Martti Innanen levytti Safirille kaikkiaan yhdeksän singleä ja yhden LP-levyn. "Elsa, kohtalon lapsi" pysyi neljä kuukautta Suomen listaykkösenä.
Perinteisestä iskelmämusiikista vastasivat muun muassa Pauli Lehtola, Kauko Käyhkö, Tapio Rautavaara ja sokea Kari Purhonen. Yhtiön nuorisoidolina oli Kai Lind.


title: Safir

text: Finndiscin osti vuonna 1971 Scandia-Musiikki, jonka omistajaksi tuli seuraavana vuonna Musiikki-Fazer. Vuonna 1979 Safir-levymerkki otettiin uudelleen käyttöön. Toiminnasta vastasivat Scandian myynnin jälkeen Paavo Einiö ja Jaakko Salo. 1970–1980-lukujen Finndisc tuotti sekä popmusiikkia että perinteistä iskelmää.


title: Michael Gregoritsch

text: Michael Gregoritsch (s. 18. huhtikuuta 1994 Graz) on itävaltalainen jalkapalloilija, joka edustaa Saksan Bundesliigassa pelaavaa Hamburger SV:tä. Pelipaikaltaan vasenjalkainen Gregoritsch on oikea laitahyökkääjä.


title: Michael Gregoritsch

text: Gregoritsch aloitti ammattilaisuransa Kapfenberger SV:ssä. Hän debytoi seuran paidassa Itävallan Bundesliigassa huhtikuussa 2010 ja onnistui heti maalinteossa ollen neljää päivää vaille 16-vuotiaana sarjan historian nuorin maalintekijä. Hän pelasi Kapfenbergin edustusjoukkueessa 28 ottelua tehden kolme maalia.


title: Michael Gregoritsch

text: Heinäkuussa 2011 Gregoritsch siirtyi Saksan Bundesliigan TSG 1899 Hoffenheimin paitaan. Käytännössä koko Hoffenheim-aikansa hän vietti lainalla vanhassa seurassaan, 2. Bundesliigan FC St. Paulissa ja saman sarjan VfL Bochumissa. Lopulta Gregoritsch ei pelannut Hoffenheimin edustusjoukkueessa minuuttiakaan.


title: Michael Gregoritsch

text: Heinäkuussa 2015 Gregoritsch siirtyi lainan loputtua pysyvällä siirrolla Bochumiin, mutta saman kuun aikana hän siirtyi pysyvällä siirrolla Saksan Bundesliigan Hamburger SV:hen. Hän debytoi Bundesliigassa seuraavassa kuussa Bayern Müncheniä vastaan. Avausmaali syntyi syyskuussa 2015 FC Ingolstadtin verkkoon.


title: Michael Gregoritsch

text: Gregoritsch on edustanut Itävaltaa nuorten maajoukkuetasoilla. Vuodesta 2011 hän on kuulunut maan alle 21-vuotiaiden maajoukkueeseen ja on 18 maalillaan 23 ottelussa joukkueen historian paras maalintekijä.


title: Michael Gregoritsch

text: Myös Gregoritschin isä Werner Gregoritsch on entinen jalkapalloilija ja nykyinen valmentaja. Hän toimii Itävallan alle 21-vuotiaiden päävalmentajana. Michael Gregoritsch pelasi isänsä alaisuudessa myös Kapfenberger SV:ssä.


title: Marco Mäkinen

text: Marco Timo Mäkinen (s. 11. helmikuuta 1965 Helsinki) on suomalainen yritysjohtaja, joka tunnetaan työstään mainostoimistoalalla. Hän on työskennellyt vuodesta 2013 lähtien TBWA\Helsinki-mainostoimiston varatoimitusjohtajana.


title: Marco Mäkinen

text: Mäkinen on työskennellyt aiemmin toimitusjohtajana AMG Helsingissä (1997–1999), Ego Taivas Medialabissa (1999–2000), SEK & Greyssä (2007–2012) ja TBWA\Helsingissä (2012–2013) sekä strategiajohtajana TBWA\PHS Helsingissä (2000–2005) ja SEK-ryhmässä (2005–2007). Lisäksi Mäkinen on vuodesta 2012 lähtien kuulunut Vallila Interiorin hallitukseen.


title: Marco Mäkinen

text: Mäkinen valmistui vuonna 1990 filosofian maisteriksi Helsingin yliopistosta pääaineenaan estetiikka. Hän on suorittanut lisäksi Helsingin kauppakorkeakoulun eMBA-koulutusohjelman vuonna 1991.


title: Marco Mäkinen

text: Mäkinen on ralliautoilija Timo Mäkisen poika.


title: Hampurin pörssi (korttipeli)

text: Hampurin pörssi on 2-10 pelaajan välillä pelattava korttipeli, jossa ratkaisevina tekijöinä ovat sekä sattuma että korttien ja panosten määrä. Pelissä käytetään kahta 52 kortin pakkaa.


title: Hampurin pörssi (korttipeli)

text: Yksi pelaajista toimii jakajana/pankkiirina. Korttien jako aloitetaan jakajan vasemmalta puolelta, ja jakaminen jatkuu aina viimeiseen sijoittavaan pelaajaan asti, eli jakaja ei ota kortteja itselleen ollenkaan. Sijoittavat pelaajat saavat niin monta korttia kuin he haluavat, mutta jokaiseen saatuun korttiin täytyy asettaa panos, joiden suuruuden pelaaja saa päättää itse. Panostettavat kortit täytyy pitää kaikkien nähtävänä kuvapuoli ylöspäin, ja asetettu panos täytyy pitää kyseisen kortin päällä. Kun jakaminen ja panostus on suoritettu loppuun, niin jakaja kääntää toisesta pakasta neljä korttia riviin kuvapuoli ylöspäin. Ne pelaajat, jotka ovat panostaneet kyseisiin kortteihin saavat ottaa panoksensa pois korttiensa päältä, mutta he eivät voita mitään. Kaikki "pelatut kortit" täytyy antaa pankkiirin haltuun sekaannusten välttämiseksi. Ensimmäisen kääntökierroksen jälkeen pankkiiri kääntää seuraavat neljä korttia, joiden omistajat saavat panoksensa takaisin kaksinkertaisina. Tämän jälkeen pankkiirin "neljän kortin kääntö" toistuu vielä kaksi kertaa. Kolmannessa käännössä voitto on kolminkertainen, ja neljännessä voitto on nelinkertainen. Viimeisen käännön jälkeen pankkiiri kääntää vielä yhden kortin, jonka sijoittaja saa panoksensa takaisin seitsenkertaisena. Tämän jälkeen peli päättyy, ja jakaja kerää panokset korteilta, jotka eivät ole voittaneet, ja peli alkaa alusta.


title: Agneta Horn

text: Agneta Horn (18. elokuuta 1629 Riika – 18. maaliskuuta 1672 Tukholma) oli Horn af Björneborg -sukuun kuulunut kartanonrouva ja kirjailija.


title: Agneta Horn

text: Hornin isä oli valtakunnanmarski, sotakollegion presidentti ja kreivi Kustaa Horn, äiti tämän ensimmäinen puoliso vapaaherratar Kristina Oxenstierna ja puoliso vuodesta 1648 eversti, vapaaherra Lars Kruus (1621–1656), Jesper Kruusin poika. Hornin äiti kuoli ruttoon Stettinissä, ja hän joutui ensin setänsä perheen ja sitten tätinsä ja isoäitinsä huollettavaksi. Isänsä palattua Ruotsiin ja mentyä uudelleen naimisiin Horn pyrittiin naittamaan Erik Sparrelle, mutta tuloksetta. Lars Kruusin kanssa hän kihlautui ensin salaa talvella 1647, mutta sai myöhemmin samana vuonna avioliittoluvan isältään. Pariskunta meni naimisiin seuraavana vuonna. Hornin puoliso kaatui Pohjan sodassa 1656, ja hän jäi leskeksi viiden lapsen kanssa 27-vuotiaana. Harvialan kartanon emäntänä hän oli miehensä kuoleman jälkeen kuusitoista vuotta. Horn kuoli äkillisesti halvaukseen keväällä 1672. Hänen omaelämäkerrallinen teoksensa "Agneta Horns lefverne" julkaistiin Tukholmassa 1908. Sitä pidetään kielellisesti, kulttuurihistoriallisesti ja kirjallisesti merkittävänä aikalaiskuvauksena.


title: Bastnäsiitti

text: Bastnäsiitti (tyypillisesti (Ce,La,Y)(CO)F) on alkalikivissä esiintyvä, harvinaisia maametalleja sisältävä karbonaattimineraali. Se esiintyy pääasiassa kolmena variaationa bastnäsiitti-(Ce) jonka kaava on (Ce)COF, bastnäsiitti-(La) (La, Ce)COF, ja bastnäsiitti-(Y) rakenteella (Y, Ce)COF.


title: Bastnäsiitti

text: Bastnäsiitin kuvasi ensimmäisenä ruotsalainen kemisti Wilhelm Hisinger vuonna 1838. Mineraali on nimetty Ruotsin Bastnäs kaivoksen mukaan. Tämä sijaitsee Riddarhyttanissa, Västmanlandissa, Ruotsissa. Bastnäsiittia myös esiintyy hyvin puhtaina kristalleina Zagi-vuorella, Pakistanissa. Sitä on löydetty myös Burundista ja USA:sta.


title: Bastnäsiitti

text: Bastnäsiitti on eräs yleisimpiä harvinaisten maametallien mineraaleista ja sillä on kaupallista merkitystä niiden sekä ceriumin ja lantaanin tuotannossa.


title: Hendrik Allik

text: Hendrik Allik (15. maaliskuuta 1901 Abja – 8. toukokuuta 1989 Tallinna) oli Viron kommunistisen puolueen pitkäaikainen jäsen ja Neuvosto-Viron varapääministeri.


title: Hendrik Allik

text: Hendrik Allik työskenteli vuosina 1916-1922 Tallinnassa Baltian Puuvillatehtaassa (vir. Balti Puuvillavabrikus). Hän liittyi vuonna 1917 Venäjän kommunistipuolueeseen ja toimi vuosina 1917-1918 työläisnuorten aikakauslehden Nuori Sosialisti (vir. Noor Sotsialist) toimittajana.


title: Hendrik Allik

text: Allik oli 1920-luvun alussa aktiivi poliittinen toimija. Hänet valittiin Viron parlamenttiin, riigikoguun vuoden 1923 vaaleissa kommunistien peitejärjestön ""Työlaisten yhteisrintama"" listoilta. Kommunistinen lista sai silloin 10 paikkaa 100 riigikogun paikasta. Marraskuussa 1924 Allik tuomittiin useiden muiden kommunistien kanssa n.s. 149 prosessissa elinkautiseen vankeuteen.


title: Hendrik Allik

text: Vankeutta kesti aina vuoteen 1938, jolloin presidentti Päts armahti kommunistit. Vapauduttuaan kommunistit organisoituivat maanalaiseksi järjestöksi, jonka sihteerinä toimi Hendrik Allik vuodesta 1938 lähtien.


title: Hendrik Allik

text: Neuvostoliiton miehitettyä Viron tasavallan Viron kommunistinen puolue nousi maan alta 4. heinäkuuta 1940 kärjessään Karl Säre ja Johannes Lauristin. Kommunistien vallanottoon kuului liittyminen Neuvostoliittoon, jota varten muodostettu riikivolikogun valtuuskunta kävi 23. heinäkuuta anomassa liittymistä Neuvostoliittoon. Uusi Neuvosto-Viron kansankomissaarien neuvosto esimiehenään Johannes Lauristin muodostettiin 25. elokuuta 1940. Allik valittiin tällöin kaupasta vastaavaksi kansankomissaariksi.


title: Hendrik Allik

text: Saksalaisten hyökättyä kesällä 1941 Neuvostoliittoon Allik siirtyi Venäjälle. Alkuvuodesta 1942 kansankomissaarit jatkoivat Venäjällä toimintaansa. Hän siirtyi syyskuussa 1942 puna-armeijaan kuuluvan 8. virolaisen jalkaväkiarmeijakunnan poliittiseksi komissariksi. Heinäkuussa 1943 hänestä tuli Viron kommunistipuolueen keskuskomitean jäsen ja Neuvosto-Viron kansankomissaarien neuvoston esimiehen varamies eli varapääministeri. Hän oli mukana rintamajoukoissa, jotka 3. Baltian rintaman joukkoina etenivät kohti Etelä-Viroa.


title: Hendrik Allik

text: Puna-armeijan vallattua Viron syys-lokakuussa 1944 neuvostovalta pystytettiin uudelleen, ja Allik jatkoi Neuvosto-Viron varapääministerinä. Allik avioitui sodan jälkeen vuonna 1945 Olga Lauristinin kanssa, joka toimi samaan aikaan sosiaaliministerinä. Heille syntyi vuonna 1946 poika Jaak – sittemmin Viron kommunistisen puolueen ideologiasihteeri ja Viron uuden itsenäistymisen vaiheessa riigikogun jäsen ja ministeri.


title: Hendrik Allik

text: Stalinin valta jatkui vielä 1950-luvun alussa. Neuvostoliiton johtajat Stalin etunenässä olivat olleet tyytymättömiä sodanjälkeisen puoluejohtajan Nikolai Karotammin toimintaan Viron neuvostolaistamisessa. Karotamm erotettiin maaliskuussa 1950. Hendrik Allik kuului Karotammin lähipiiriin, joten hänet tuomittiin 25 vuodeksi vankeuteen. Tuomiohetki oli hieman ristiriitainen, sillä Allik oli saanut vain muutamaa kuukautta aikaisemmin maaliskuussa 1950 Neuvostoliitossa arvostetun Leninin kunniamerkin. Hendrik Allik pääsi käynnistyneen suojasääkauden aikana pois vankeudesta ja sai palata Viroon vuonna 1955. Näin Hendrik Allik oli viettänyt elämästään vankeudessa 15 vuotta Virossa ja viisi vuotta Neuvostoliitossa.


title: Hendrik Allik

text: Vuodesta 1957 hän toimi ministerineuvoston alaisen valtion suunnittelukomitean apulaisjohtajana ja vuodesta 1961 alkaen hän johti suunnittelukomiteaa aina vuoteen 1973 saakka. Vuosina 1965-1973 hän toimi jälleen varapääministerinä, josta tehtävästä hänet oli erotettu ja vangittu vuonna 1950.


title: Hendrik Allik

text:
Hendrik Allik toimi Neuvostoliiton Korkeimman neuvoston edustajana vuosina 1966-1970 ja Neuvosto-Viron Korkeimmassa neuvostossa vuosina
1947–1950, 1959–1967 ja 1971–1975.


title: Hendrik Allik

text: Hendrik Allik ja puoliso Olga Lauristin viettivät eläkevuosiaan Tallinnassa. He ehtivät kokea Neuvostoliiton perestroikan aikakauden 1980-luvulla. Allik oli virolaisten puolueveteraanien ryhmässä tervehtimässä Mihail Gorbatšovia, joka vieraili Tallinnassa vuonna 1987.


title: Brighi

text: Brighi, oikealta nimeltään Brigitta Balogh (s. 18. huhtikuuta 1989 Oradea), on romanialainen laulaja. Hänen vanhempansa ovat unkarilaisia. Brighi osallistui Unkarissa käytyyn "Csillag Születik" -kilpailuun ("Got Talent") vuosina 2007 ja 2009. Vuonna 2014 hän pääsi semifinaaliin Romanian The Voice -laulukilpailussa. Hän on voittanut lukuisia kansallisia ja kansainvälisiä palkintoja.


title: Brighi

text: Ensimmäisen soolosinglensä, ”Szerelem Fáj”, Brighi julkaisi vuonna 2010. Vuonna 2012 Brighi teki Snoop Doggin kanssa kappaleen ”Play Me Like A Violin”.


title: Fiat Professional

text: Fiat Professional on sekä brändi että FCA Italyn (aiemmin Fiat Group Automobiles) kevyitä hyötyajoneuvoja ja niiden henkilöversioita valmistava tytäryhtiö. Yhtiö perustettiin 17. huhtikuuta vuonna 2007, jatkamaan aiemman Fiat Veicoli Commerciali -divisioonan toimintaa. Fiat Professional -brändi on käytössä ainoastaan EMEA- ja APAC-talousalueilla; Latinalaisen Amerikan alueella tuotemerkkinä on Fiat Automobiles. Vuodesta 2013 lähtien tiettyjä Fiat Professional -malleja on muokattu NAFTA-alueelle paremmin sopiviksi ja niiden myynnistä ja markkinoinnista vastaa FCA US, yhtiön Ram Trucks -brändin alla.


title: Fiat Professional

text: Pienin kokoluokka


title: Fiat Professional

text: Henkiöautoon perustuvat


title: Fiat Professional

text: Suurin kokoluokka


title: Fiat Professional

text: Lava-autot


title: Fiat Professional

text: Vuonna 1901 Milanossa pidetyssä näyttelyssä, uusi ajoneuvoja valmistava yhtiö F.I.A.T. esittelee tuotevalikoimaansa. Esille on pantu henkilöautojen lisäksi kaksi omnibussia sekä palokuntakäyttöön suunniteltu pieni, motorisoitu perävaunu, josta tulisi kehittymään yhtiön ensimmäinen kuormavaunu, vuonna 1903 markkinoille tuotu Fiat 24HP. Tästä mallista lähti liikkeelle Fiatin hyötyajoneuvojen valmistus. Yksinkertainen ja vankka 24HP tarjosi jopa 4 000 kilogramman kantavuuden.


title: Fiat Professional

text: Ennen 24HP:n sarjatuotannon aloittamista siitä valmistettiin testejä ja hyväksyntää varten kolme prototyyppiä. Malli selvitti testiohjelman moitteetta. Siviiliostajien lisäksi Italian kuningaskunnan asevoimat alkoi osoittaa mielenkiintoa tätä uutta kuljetusmuotoa kohtaan. Vuoteen 1906 saavuttaessa 24HP:n valmistus oli pienimuotoisen sarjatuotannon asteella. Tuolloin sille esiteltiin seuraaja, 18–24HP ”carretta automobile” eli ”itseliikkuva kuljetusvaunu”, jota suuren suosionsa myötä valmistettiin jo suursarjana.


title: Fiat Professional

text: Vuonna 1911 yhtiö aloitti ensimmäisten ”oikeiden hyötyajoneuvojen” valmistuksen. Tärkein sysäys tuotannolle tuli ensimmäisen maailmansodan tarpeista. Kyseisen ajanjakson aikana vienti muodosti erittäin huomattavan osan torinolaisen yhtiön liikevaihdosta. Armeijat olivat Fiatin parhaita asiakkaita ja pian Fiat huolehtikin Ranskan, Venäjän, Kreikan ja Britannian sotaministeriöiden kevyiden hyötyajoneuvojen toimituksista.


title: Fiat Professional

text: Vuonna 1911 esiteltiin 1F (F tuli sanasta "furgone" eli ’pakettiauto’), yhtiön ensimmäinen ajoneuvo tehdasvalmisteisella umpikorilla. Tämä näppärä ajoneuvo, jonka sylinteritilavuus oli 1 846 kuutiosenttimetriä ja hyötykuorma 500 kiloa, pohjautui vuonna 1908 esiteltyyn Fiat Tipo 1 -auton runkoon ja se sopi erinomaisesti lyhyen matkan kuljetuksiin. Muun muassa Britannian postilaitos osti niitä useita. Samana vuonna esiteltiin myös vankempi 2F. Vuoden Fiat Tipo 2 -malliin pohjautuvana sen sylinteritilavuus oli 2 813 kuutiosenttimetriä, teholuokitus noin 20 hevosvoimaa ja hyötykuorma 1 000 kiloa. Sen kuorma-autoversio kangaspeitteisellä rungolla tarjottiin armeijan kuorma-autoiksi ja sitä käytettiin laajalti sekä sotilaiden että materiaalien kuljetukseen. Kyseisessä kokoonpanossa niitä toimitettiin myös Britannian kuninkaalliselle laivastolle.


title: Fiat Professional

text: Ensimmäisen maailmansodan jälkeisen taloustaantuman alkaessa helpottaa 1920-luvun alussa, alkoi myös kuljetuskaluston kysyntä elpyä.


title: Fiat Professional

text: Vuonna 1925 Fiat osti Michele Ansaldin osuuden torinolaisesta Società Piemontese Automobili (S.P.A) -yhtiöstä ja sai siten hallintaansa yhtiön osake-enemmistön ja päätösvallan. Samana vuonna Fiatilla tehdään päätös investoida suuremmassa määrin puhtaiden hyötyajoneuvojen tuotantoon, laajentaen valikoimaa ja eriyttämällä tarjontaa hyötykuorman, koon ja moottoritilavuuden mukaan. Juuri kyseisen ajanjakson kuluessa otetaan käyttöön määritelmä ”kevyt hyötyajoneuvo”. Nykyisin tähän kategoriaan kuuluvat kokonaispainoltaan alle 3,5-tonniset autot, joiden kuljettamiseen riittää B-luokan ajokortti. Useat kevyet kuorma-autot, kuten mallit 502F, 503F, 505F, 507F ja 509F valmistettiin vastauksena lisääntyvään kysyntään, jossa ajoneuvoja haettiin tiettyä työtä tai kuljetustarvetta varten (mukaan lukien erityisajoneuvot kuten ambulanssit, paloautot, postinkuljetusautot, ym.).


title: Fiat Professional

text: Vuonna 1929 Fiat muodosti S.P.A- ja SCAT-Ceirano -yhtiöistä hyötyajoneuvojen valmistukseen ja markkinointiin keskittyvän Fiat-hyötyajoneuvot (Consortium Fiat Veicoli Industriali) -yksikön. Fiat perusti ajoneuvokaupan osamaksurahoitusta varten tytäryhtiön SAVA (Società Anonima Vendita Autoveicoli).


title: Fiat Professional

text: Vuodesta 1930 lähtien Fiat Veicoli Industriali koordinoi kaikkien omistamiensa merkkien suunnittelua, valmistusta ja myyntiä. Tätä kautta Fiatin tuotepaletti laajeni kattamaan tavara-autot 0,3–6 tonnin hyötykuormalla ja linja-autot 16–40 istuinpaikalla. Vuonna 1931 Fiat hankki SCAT-Ceiranon osake-enemmistön ja sulautti yhtiön S.P.A:han.


title: Fiat Professional

text: Vuonna 1932 markkinoille esiteltiin Fiat 508 Balilla Van. Kevyt, ketterä ja ajettavuudeltaan helppo ”Pigmeo” eli ”kääpiö” – kuten se leikillisesti nimettiin – perustui suuren suosion saaneeseen 508 ”Balilla” -malliin. Viiden vuoden aikana valmistettiin 113 000 Balillaa – tavaraversioiden määrää ei ole eritelty.


title: Fiat Professional

text: Vuonna 1933 Fiat hankki osake-enemmistön Officine Meccaniche (OM) -yhtiöstä ja yhtiön Bresciassa ja Suzzarassa sijainneet tehtaat liitettiin osaksi Fiat Veicoli Industriali -yksikköä.


title: Fiat Professional

text: Vuonna 1935 Fiat otti SCAT-Ceiranon sataprosenttisesti omistukseensa ja siirsi yhtiön hallinnoinnin OM:lle. Ceirano ei enää valmistanut omia kuorma- ja linja-automalleja, vaan yhtiö siirtyi osaksi S.P.A.-yhtiön kalustoa.


title: Fiat Professional

text: Vuonna 1937 OM Milano ja OM Brescia fuusioitiin. Samana vuonna markkinoille tuotiin uusi Fiat 508C ”Nuova Balilla” 1100. Pitkäkselivälisen alustan päälle suunniteltiin myös tavaroiden kuljettamiseen soveltuvat mallit, joita oli kaksi ei versiota:


title: Fiat Professional

text: Pitkän alustan lisäksi vuonna 1939 valmistettiin lyhyttä Militare-alustaa. 350 kilogramman hyötykuorman kantanut lavamalli perustui 508 C:n vakioalustalle.


title: Fiat Professional

text: Vuonna 1939 Fiat 508C ”Nuova Balilla” 1100 -henkilömallin tilalle tuli uusi Fiat 1100 A. Uuden suurikokoisemman maskinsa ansiosta malli sai Italiassa kansan parissa lempinimen "musone", joka tarkoittaa suurikokoista nenää. Italian sotatoimista huolimatta Fiat 1100 A -mallia valmistettiin vuosien 1939–1948 aikana lähes keskeytyksettä, kaikkiaan noin 52 000 kappaletta. Vuosien 1942–1944 välisenä aikana valmistuneista autoista kuitenkin valtaosa, noin 10 000 kappaletta, on Militare 1100- ja tavara-automalleja. Tavara-automallit saivat ”musone”-maskin vuonna 1940, edeltäjiensä tavoin niiden mallitunnuksena oli edelleen Fiat 1100 L (furgoncino, camioncino). Vuonna 1946 mallitunnus muutettiin muotoon ALR. Pitkäkseliväliselle alustalle perustuneet umpikori- ja lavamallit menivät myös Italian siirtomaa- ja sotilashallinnon käyttöön. Edeltäjänsä tavoin alustasta oli kaksi eri versiota:


title: Fiat Professional

text: Vuodesta 1941 lähtien valmistettiin mallia 1100 C, joka oli lyhyelle Militare-alustalle tehty 350 kilon hyötykuorman versio. Mallia valmistettiin vuoteen 1945 asti.


title: Fiat Professional

text: Nämä autot sekä niiden seuraajat 1100 BLR ja 1100 ELR kuuluivat olennaisena osana italialaiseen katukuvaan, eikä oikeastaan ollut asioita, joita näillä autoilla ei kuljetettu.


title: Fiat Professional

text: Vuonna 1954 1100 ELR -sarjan kevyemmän pään korvaajaksi tuli uuteen 1100-103 ”Nuova 1100” -sarjaan pohjautuva 1100 N Industriale -mallisto. Siihen kuuluivat henkilömallin keulalla varustetut umpipaketti- ja avolavamallit. Kevyintä tavarankuljetuskalustoa edusti Fiat 500 -malliin perustuva 500 C Furgoncino.


title: Fiat Professional

text: Yksitonnisten luokassa 1100 N -sarjan korvasi vuonna 1957 pystykeulainen 1100 T. Mallin valmistus jatkui vuoteen 1971. 1100 T:n rinnalle oli vuonna 1966 esitelty malli 238 ja vuotta aiemmin markkinoille tuotu, avolavainen ja suuremman kantavuuden versio 241. Näiden mallien seuraaja, vuonna 1974 markkinoille tuotu Fiat 242 oli ensimmäinen PSA-yhteistyön tuloksena syntynyt malli. Tämän mallin myötä käynnistyi vuonna 1978 toimintansa aloittaneen Sevel-yhtiön toiminta. 242-sarjaa seurasi vuonna 1981 Ducato, joka elää nyt kolmatta sukupolveaan.


title: Fiat Professional

text: Vuonna 1956 Fiat toi markkinoille oman aikakutensa pienen tilaihmeen, takamoottorisen Fiat 600 Multipla -mallin, jonka tavarankuljetuksiin suunniteltu rinnakkaismalli oli 600T. Tätä mallia valmistettiin vuosina 1956–1967. Sen rinnalle oli vuonna 1964 tuotu takamoottorinen Fiat 850T, jonka henkilöversio oli nimeltään 850 Familiare. Tämän mallin valmistus jatkui vuoteen 1976 asti. Vuonna 1976 850:n korvasi Fiat 900, jota valmistettiin vuoteen 1986. 900:n korvasi vuonna 1989 Fiat Talento, joka itse asiassa oli ensimmäisen sukupolven Fiat Ducaton lyhyakselivälinen versio. Talentoa valmistettiin vuoteen 1994 asti. Vuonna 1996 sen korvasi luokkaa pienempikoinen Scudo, joka elää nyt toista sukupolveaan.


title: Fiat Professional

text: 1970-luvun puolivälissä Fiat uudelleenorganisoi toimintansa. Fiat V.I. liitettiin osaksi Iveco (Industrial Vehicles Corporation) -yhtiötä ja henkilöautojen kaupalliseen käyttöön tarkoitettujen versioiden suunnittelu ja myynti siirtyi Fiat Veicoli Commerciali Derivati (Fiat V.C.) -divisioonan alaisuuteen.


title: Fiat Professional

text: Vuonna 1977 markkinoille tuotiin Fiat 127 -malliin perustuva Fiat Fiorino. Fiorinon toinen sukupolvi oli Fiat Uno -perustainen. Vuodesta 2007 lähtien tuotannossa ollut kolmannen sukupolven malli valmistetaan Sevel-yhteistyönä.


title: Fiat Professional

text: Huhtikuussa 2007 Fiat Light Commercial Vehicles (Fiat LCV) -divisioonasta muodostetaan Fiat Groupiin (nyk. FCA Italy) kuuluva Fiat Professional S.p.A. -yhtiö.


title: Hellanmaa

text: Hellanmaa on Lapuan kylä, joka sijaitsee Vaasaan johtavan valtatie 16:n ja Ylihärmään vievän Hellanmaantien (yhdystie 7233) varrella. Hellanmaahan kuuluvat myös Toijanniemi ja Raamattu sekä Ylihärmän rajan lähellä Ala-Hella.


title: Hellanmaa

text: Noin 750 asukkaan kylä on maatalousvaltainen, mutta sieltä käydään työssä Lapuan ohella myös Kauhavalla, Kauhavan Ylihärmässä ja Seinäjoen Ylistarossa. Kylän omia suurimpia työllistäjiä ovat metallialan yritykset Veljekset Ala-Talkkari Oy ja Jusmara Oy.


title: Hellanmaa

text:
Vuonna 2000 julkaisi kylätoimikunta yli 600-sivuisen kyläkirjan "Minun Hellanmaani, elämää Hellanmaassa 250 vuotta".
Sirkku ja Heikki Saarenpään pihapiirissä kuvattiin Yle TV1 -kanavalla vuonna 2011 ensiesitettyä kolmiosaista minisarjaa "Alavilla mailla hallanvaara".


title: Sanmenxia

text: Sanmenxia (, pinyin: Sānménxiá Shì) on prefektuuritason kaupunki Kiinan Henanin maakunnan länsiosassa. Kaupungin keskusta sijaitsee linnuntietä noin 220 kilometriä maakunnan pääkaupunki Zhengzhousta länteen. Kaupungin väkiluku on 2,23 miljoonaa (2010) ja pinta-ala 10 475 neliökilometriä.


title: Sanmenxia

text: Prefektuuri rajoittuu pohjoisessa Yunchengin, idässä Luoyangin, kaakossa Nanyangin, sekä lännessä Shangluon ja Weinanin prefektuuritason kaupunkeihin..


title: Sanmenxia

text: Piirikuntatasolla kaupunki jakautuu kuuteen osaan seuraavasti: (numerointi kuten oheisessa kuvassa, asukasluvut vuonna 2010):


title: Bráz

text: João Francisco Bráz (25. marraskuuta 1920 São Paulo – 1996) oli brasilialainen koripalloilija ja olympiamitalisti.


title: Bráz

text: Bráz kuului Brasilian olympiapronssia Lontoossa 1948 voittaneeseen joukkueeseen. Helsingin kesäolympialaisissa 1952 hänen edustamansa Brasilia sijoittui kuudenneksi.


title: Marcus Vinícius Dias

text: Marcus Vinícius Dias (22. tammikuuta 1923 Rio de Janeiro – 1992) oli brasilialainen koripalloilija ja olympiamitalisti.


title: Marcus Vinícius Dias

text: Vinícius Dias kuului Brasilian olympiapronssia Lontoossa 1948 voittaneeseen joukkueeseen. Hän saavutti Brasilian joukkueessa myös Etelä-Amerikan mestaruuden vuonna 1945.


title: Luettelo televisiosarjan Better Call Saul jaksoista

text: "Better Call Saul" on yhdysvaltalainen draamasarja, jonka ovat luoneet Peter Gould ja Vince Gilligan. Se on "Breaking Bad" -sarjan esiosa. "Better Call Saul" alkoi AMC-kanavalla 8. helmikuuta 2015.


title: Afonso Évora

text: Afonso de Azevedo Évora (26. elokuuta 1918 – 2. elokuuta 2008 Petrópolis) oli brasilialainen koripalloilija ja olympiamitalisti.


title: Afonso Évora

text: Évora kuului Brasilian olympiapronssia Lontoossa 1948 voittaneeseen joukkueeseen. Hän saavutti Brasilian joukkueessa myös hopeaa Etelä-Amerikan-mestaruuskilpailuista vuonna 1947.


title: Afonso Évora

text: Évora kuoli 89-vuotiaana 2. elokuuta 2008.


title: Biluochun

text: Biluochun () on kuuluisa, Kiinan kymmenen parhaimman teen joukkoon lukeutuva vihreä tee. Sitä tuotetaan Jiangsun maakunnan Suzhoun kaupunkitason prefektuurin alueella Taijärven Dontingsaarella ja saaren itäpuolella sijaitsevalla niemellä kasvatettujen teepensaiden lehdistä. Paras sato poimitaan maaliskuun lopulla, ja tällöin teepensaan oksista poimitaan vain kärkisilmu ja puoliksi auennut ensimmäinen lehti. Tee tunnettiin Ming-dynastian kaudella aluksi nimellä "Xiasharenxiang" (’Hämmästyttävä tuoksu’). Keisari Kangxi nimesi sen ’Kevään vihreäksi etanaksi’ vuonna 1699, kun hän oli nähnyt teelehtien kierteisen, kotilon kuorta muistuttavan muodon.


title: Biluochun

text: Teepensaiden väliin on istutettu luumu-, persikka- ja aprikoosipuita. Hedelmäpuiden kukkiminen tuo usein hennon valkoisen nukan peitossa teelehdille oman aromivivahteensa. Teejuoma suositellaan haudutettavan 60–70 °C lämpöisessä vedessä. Arvostettu ranskalainen teetalo Mariage Frères suosittelee myymälleen biluochunille kolmen minuutin haudutusta (yllättävästi) 95-asteisessa vedessä. Teejuoma on väriltään hienostunutta, maultaan hedelmäistä ja kukikasta.


title: Lotta Svärd (patsas)

text: Lotta Svärd -patsas (tai Lotta) on suomalaisen kuvanveistäjän Nina Sailon tekemä pronssiveistos Lappeenrannassa. Veistos on luonnollista kokoa ja esittää paksussa manttelissa ja muissa talvivarusteissa kuljetusta odottavaa lottaa. Lotan jalkojen juuressa on hänen varustekäärönsä. Veistos on paljastettu vuonna 1985. Siitä on myöhemmin tehty kaksi muuta valua, jotka ovat Turussa ja Tuusulassa.


title: Lotta Svärd (patsas)

text: Lotta Svärd -patsaan lahjoitti raumalainen talousneuvos Pauli Talvio, joka halusi kunnioittaa patsaalla lottien työtä ja myös edesmenneen vaimonsa muistoa. Patsaan sijoituspaikka muodostui ongelmalliseksi, koska aluksi lottapatsaalle ei tuntunut löytyvän tilaa yhdestäkään kaupungista. Lopulta Lappeenrannan silloinen kaupunginjohtaja Jorma Kölhi päätti luovuttaa lottapatsaalle paikan Lappeenrannasta. Veistoksen sijoituspaikka on Kirkkokatu 6:n puistikossa, lähellä suojeluskuntatalona toiminutta kivirakennusta. Veistoksen korkeus on 170 senttimetriä.


title: Lotta Svärd (patsas)

text: Lottapatsas paljastettiin 7. syyskuuta 1985. Patsaan luovuttivat Lappeenrannan kaupungille Mannerheim-ristin ritarit ja paljastuspuheen piti jalkaväenkenraali Adolf Ehrnrooth.


title: Lotta Svärd (patsas)

text: Patsaan mallina oli Pauli Talvion vaimo Mirjami Talvio, joka oli toiminut lottana sodassa.


title: Lotta Svärd (patsas)

text: Myöhemmin Lotta Svärd -patsaasta on tehty kaksi toisintoa. Turun Seudun Lottaperinneyhdistys ry halusi lottapatsaan Turkuun, jonne se pystytettiin vuonna 2001. Turun patsas on Tuomaanpuistossa entisellä Turun kasarmin alueella. Patsas paljastettiin 21. syyskuuta 2001.


title: Lotta Svärd (patsas)

text: Turun patsaan kanssa samaan aikaan valettu toinen toisinto on Lottamuseon puutarhassa Tuusulassa.


title: Doreen Wilber

text: Doreen Viola Wilber (o.s. Hansen, 8. tammikuuta 1930 Rutland, Iowa – 19. lokakuuta 2008 Jefferson, Iowa) oli yhdysvaltalainen jousiampuja ja olympiavoittaja.


title: Doreen Wilber

text: Wilber voitti naisten yksilökilpailun olympiakultaa Münchenissä 1972, jolloin olympiatasolla kilpailtiin ensimmäisen kerran nykyaikaisessa jousiammunnassa.


title: Doreen Wilber

text: Wilber kuoli 78-vuotiaana 19. lokakuuta 2008.


title: Steve Jobs (vuoden 2015 elokuva)

text: Steve Jobs on vuonna 2015 ensi-iltansa saanut elämäkertaelokuva, jonka on ohjannut Danny Boyle. Elokuvan on käsikirjoittanut Aaron Sorkin perustuen Walter Isaacsonin kirjaan "Steve Jobs" ja Sorkinin tekemiin haastatteluihin. Elokuva kertoo Applen perustajajäsenestä Steve Jobsista, jota esittää Michael Fassbender.


title: Steve Jobs (vuoden 2015 elokuva)

text: "Steve Jobs" sai ensi-iltansa Telluriden elokuvajuhlilla 5. syyskuuta 2015, jonka jälkeen se sai Yhdysvaltain ensi-iltansa 23. lokakuuta 2015. Suomessa elokuvan ensi-ilta oli 22. tammikuuta 2016. Kate Winslet palkittiin Joanna Hoffmanin roolistaan parhaan naissivuosan Golden Globella sekä Baftalla.


title: Steve Jobs (vuoden 2015 elokuva)

text: Teatterin puhedraamaa muistuttavassa, nopeaan ja päällekkäiseen dialogiin perustuvassa tarinassa tapahtumat keskittyvät Jobsin uran merkittävimpiin tuotelanseerauksiin, tarkemmin niitä edeltäviin hektisiin loppuvalmisteluihin ja niiden yhteydessä käytyihin keskusteluihin. Kohtausten lomassa nähdään lyhyitä takaumia muun muassa Apple-yhtiön alkuajoista. Tarina alkaa ensimmäisen Macintoshin lanseerauksesta 1984, hyppää keskeneräisen ja epäonnistuneen NeXT-tietokoneen esittelyyn 1988, sitten iMacin esittelyyn 1998. Keskustelujen keskushahmoja ovat Jobsin (Fassbender) lisäksi markkinointijohtaja ja Jobsin luotettu Joanna Hoffman (Kate Winslet), Applen toimitusjohtaja John Sculley (Jeff Daniels), alkuaikojen yhteistyökumppani Steve Wozniak (Seth Rogen) ja Jobsin tytär Lisa (Makenzie Moss, Ripley Sobo ja Perla Haney-Jardine).


title: Steve Jobs (vuoden 2015 elokuva)

text: Winslet ja Fassbender saivat rooleistaan Oscar-ehdokkuuden. Golden Globe -gaalassa Kate Winslet palkittiin parhaasta naissivuosasta ja Aaron Sorkin parhaasta käsikirjoituksesta. Pääosan esittäjä Fassbender ja elokuvan musiikin tekijä Daniel Pemberton olivat Golden Globe -ehdokkaina.


title: Roger Deakins

text: Roger Alexander Deakins, (s. 24. toukokuuta 1949 Torquay, Devon, Iso-Britannia) on englantilainen elokuvaaja, joka on työskennellyt Joel ja Ethan Coenin, Sam Mendesin ja Denis Villeneuven ohjaamissa elokuvissa.


title: Roger Deakins

text: Deakins on saanut urallaan 14 parhaan kuvauksen Oscar-palkintoehdokkuutta. Hän voitti palkinnon vuonna 2018 elokuvasta "Blade Runner 2049".


title: Roger Deakins

text: Joel ja Ethan Coenin ohjaamat:


title: Roger Deakins

text: Edward Zwickin ohjaamat:


title: Roger Deakins

text: Norman Jewisonin ohjaamat:


title: Roger Deakins

text: Sam Mendesin ohjaamat:


title: Roger Deakins

text: Denis Villeneuven ohjaamat:


Luettelo Trafalgarin taisteluun osallistuneista aluksista listaa Trafalgarin taisteluun 21. lokakuuta 1805 osallistuneet alukset ja aluksilla taistelussa surmansa saaneiden ja haavoittuneiden lukumäärät.


title: Luettelo Trafalgarin taisteluun osallistuneista aluksista

text: Luettelossa ristillä ('†') merkityt ovat joko kuolleet taistelussa tai menehtyneet taistelussa saamiinsa vammoihin.


text:
Alla oleva luettelo esittää kuninkaallisen laivaston alukset, jotka osallistuivat taisteluun.
"HMS Africa" oli hyökkäsi ranskalalais-espanjalaisen laivaston kärkeä vastaan (tuulenpuolen jonon pohjoispuolella) ja loput linjalaivoista oli jaettu kahteen jonoon. Tuulenpuolella ollut jono muodosti pohjoisen sivustan ja suojanpuolella ollut eteläisen sivustan. Alukset on listattu purjehdusjärjestyksen mukaisessa järjestyksessä.


text: Taistelun aikana fregatit ja niitä pienemmät alukset olivat tukitehtävissä eivätkä osallistuneet varsinaiseen taisteluun.


text: Seuraava taulukko esittelee Ranskan ja Espanjan laivastojen linjalaivat purjehdusjärjestyksessä pohjoisesta etelään.


title: Cape Finisterren taistelu (1805)

text: Cape Finisterren taistelu oli 22. heinäkuuta 1805 Villeneuven komentaman Länsi-Intiasta palaavan ranskalais-espanjalaisen laivaston ja Robert Calderin komentaman Britannian kuninkaallisen laivaston välillä Cape Finisterren edustalla käyty meritaistelu, joka päättyi ratkaisemattomana. Calder ei kyennyt estämään Villeneuven osaston liittymistä Ferrolissa olevaan laivasto-osastoon eikä siten kyennyt poistamaan Villeneuven aiheuttamaa maihinnousu-uhkaa. Calder joutui myöhemmin sotaoikeuteen puolustautumaan syytöksiltä, joiden mukaan hän vältteli taistelua.


title: Cape Finisterren taistelu (1805)

text: Vuonna 1802 solmittu Amiensin rauha päättyi Napoleonin liittäessä Pidmonten alueen Ranskaan, minkä seurauksena Britannia julisti sodan 18. toukokuuta 1803.


title: Cape Finisterren taistelu (1805)

text: Napoleon suunnitteli purkavansa Britannian toimeenpaneman saarron nousemalla maihin Britteinsaarille ja valtaavansa maan. Vuonna 1805 Boulogneen sijoitetun maihinnousuarmeijan vahvuus oli 150 000 miestä. Mikäli armeija kyettäisiin siirtämään Britteinsaarille olisi sen mahdollista lyödä puolustuksesta vastanneet heikosti varustetut ja koulutetut puolisotilaalliset joukot. Suunnitelman mukaan Toulonissa ja Brestissä olevien laivastojen tulisi paeta saartavalta laivastolta ja sen jälkeen uhata Länsi-Intiaa, minkä tarkoituksena oli vetää kuninkaallinen laivasto pois Euroopasta. Yhdistetyneet laivastot kohtaisivat Martiniquella ennen paluutaan Eurooppaan, jossa ne laskisivat joukot maihin Irlannissa nostaen väestön kapinaan. Laivasto tuhoaisi lisäksi Kanaalissa olevan heikentyneen saartolaivaston sekä avustaisi maihinnousuarmeijan Doverinsalmen ylityksessä.


title: Cape Finisterren taistelu (1805)

text: Villeneuve lähti 29. maaliskuuta 1805 Toulonista merelle johtaen laivastoa, johon kuului yksitoista linjalaivaa, kuusi fregattia ja kaksi prikiä. Hän vältti amiraali Nelsonin saartolaivaston läpäisten Gibraltarinsalmen 8. huhtikuuta. Hän karkotti Cadizin edustalla olleen saarto-osaston, minkä jälkeen hänen osastoonsa liittyivät saarretut kuusi Espanjan laivaston linjalaivaa. Yhdistynyt laivasto purjehti Länsi-Intiaan saapuen Martiniquelle 12. toukokuuta.


title: Cape Finisterren taistelu (1805)

text: Länsituuli piti Nelsonin Välimerellä läpäisten Gibraltarin salmen vasta 7. toukokuuta. Kymmenen linjalaivan osasto saapui Antiguaan 4. kesäkuuta.


title: Cape Finisterren taistelu (1805)

text: Villeneuve odotti Martiniquella amiraali Ganteaumen Brestin laivastoa, joka ei kyennyt murtamaan saartoa. Ranskan armeijan upseerien pyynnöt Brtiannian siirtomaihin hyökkäämisestä kaikuivat kuuroille korville lukuun ottamatta Diamond Rockin linnoituksen takaisin valtausta. Villeneuve lähti 4. kesäkuuta Martiniquelta ja hän sai tiedon Nelsonin saapumisesta Antigualle 7. kesäkuuta. Villeneuve lähti paluumatkalle Eurooppaan 11. kesäkuuta saavuttamatta tavoitteita, jotka Karibian purjehdukselle oli asetettu.


title: Cape Finisterren taistelu (1805)

text: Antilleilla yhdistynyt laivasto kohtasi brittiläisen saattueen, jonka suojana olivat 28-tykkinen fregatti "HMS Barbadoes" ja sluuppi "HMS Netley". Villeneuve aloitti takaa-ajon, jolloin kaksi Ranskan laivaston fregattia ja Espanjan laivaston linjalaiva "Argonauta" valtasivat saattueen alukset yhtä lukuun ottamatta.


title: Cape Finisterren taistelu (1805)

text: Yhdistynyt laivasto valtasi ja poltti 30. kesäkuuta brittiläisen 14-tykkisen kaapparin. Se valtasi 3. heinäkuuta takaisin espanjalaisen kaljuunan "Matildan", jonka lastina oli noin 15 miljoona frangin aarre, brittiläiseltä kaapparilta "Marsilta". Kaappari poltettiin ja Ranskan laivaston fregatti "Siréne" otti kaljuunan hinaukseen.


title: Cape Finisterren taistelu (1805)

text: Laivaston palatessa Eurooppaan Ranskan laivaston "Indomptable" tuhoutui 9. heinäkuuta hyökyaallossa, joka myös vaurioitti muita aluksia. Laivasto havaitsi Cape Finisterren 22. heinäkuuta.


title: Cape Finisterren taistelu (1805)

text: Vara-amiraali Robert Calder sai 19. heinäkuuta tiedon yhdistyneen laivaston saapumisesta. Hän antoi käskyn Rochefortin ja Ferrolin saarto-osastojen siirtymisestä Cape Finisterren edustalle kohdatakseen Villeneuven laivaston. Laivastot havaitsivat toisensa aamupäivällä 22. heinäkuuta.


title: Cape Finisterren taistelu (1805)

text: Taistelu alkoi kello 17.15. Calder antoi viestin keskeyttää taistelun kello 20.25 jatkaakseen sitä seuraavana päivänä. Aamun sarastaessa laivastojen väli oli noin 27 kilometriä. Calder ei ollut halukas hyökkäämään toista kertaa ylivoimaista vihollista vastaan. Lisäksi hänen piti suojata edellisenä päivänä vaurioituneita "HMS Windsor Castlea" ja "HMS Maltaa" sekä vallattuja espanjalaisaluksia. Calderilla oli huolena myös mahdollinen Ferroliin ja Rochefortiin saarrettujen alusten ulosmurtautuminen. Calder irrottautui taistelusta vetäytyen saaliineen koilliseen.


title: Cape Finisterren taistelu (1805)

text: Taistelu päättyi ratkaisemattomana ja kumpikin osapuoli julisti voittaneensa. Britit menettivät 39 upseeria ja miestä kaatuneina ja 159 haavoittuneina. Yhdistyneen laivaston tappiot olivat vastaavasti 476 kaatuneina ja haavoittuneina, joiden lisäksi oli 800 sairasta. Calder sai tuomion taistelun välttämisestä sotaoikeudessa eikä saanut uutta merikomennusta.


title: Cape Finisterren taistelu (1805)

text: Villeneuve epäonnistui yrittäessään päästä Brestiin, minkä jälkeen hän palasi Vigoon ja edelleen Coruñaan, mistä hän jatkoi vielä 15. elokuuta Cadiziin. Villeneuven siirtyminen Cadiziin romutti Napoleonin toiveet maihinnoususta Britteinsaarille. Maihinnousu armeija nimettiin suureksi armeijaksi, joka lähti Boulognesta 27. elokuuta iskeäkseen Itävaltaan ja Venäjälle.


title: Cape Finisterren taistelu (1805)

text: Villeneuve pysyi laivastoineen Cadizissa ja se tuhoutui Trafalgarin taistelussa 21. lokakuuta.


title: Chris Avellone

text: Chris Avellone on yhdysvaltalainen videopelisuunnittelija, joka on työskennellyt Interplay Entertainment ja Obsidian Entertainment -yhtiöissä.


title: Chris Avellone

text: Avellone on ollut mukana suunnittelemassa seuraavia videopelejä:


title: Nykyaika (lehti 1921–1937)

text: Nykyaika oli Massachusettsin Fitchburgissa vuosina 1921–1937 ilmestynyt amerikansuomalainen sosiaalidemokraattinen aikakauslehti.


title: Nykyaika (lehti 1921–1937)

text:
"Raivaajan" kustannusyhtiön julkaisema "Nykyaika" perustettiin amerikansuomalaisten sosialistien hajaannuksen yhteydessä lakanneen "Säkeniä"-lehden tilalle. Kahdesti ja myöhemmin kerran kuukaudessa ilmestyneen lehden levikki oli 5 000 kappaletta vuonna 1923 ja 3 000 vuonna 1927. Sen ensimmäisenä toimittajana työskenteli Moses Hahl. Muita toimittajia olivat William N. Reivo ja
Oskari Tokoi.


title: Luettelo Linnanmäen laitteista

text: Tässä artikkelissa on luetteloituna kaikki Linnanmäen huvipuiston laitteet.


title: Ammoniumtiosyanaatti

text: Ammoniumtiosyanaatti (NHSCN) on ammonium- ja tiosyanaatti-ionien muodostama epäorgaaninen ioniyhdiste. Yhdistettä käytetään muun muassa orgaanisen kemian synteeseissä, muiden syanaattien valmistamiseen ja rikkaruohomyrkkynä.


title: Ammoniumtiosyanaatti

text: Huoneenlämpötilassa ammoniumtiosyanaatti on väritöntä ja hyvin hygroskooppista kiteistä ainetta. Yhdiste liukenee hyvin veteen ja liukoisuus on suurempi lämpimään kuin kylmään veteen ja liukeneminen on voimakkaasti endoterminen prosessi. Se liukenee myös eräisiin orgaanisiin liuottimiin kuten asetonitriiliin, asetoniin ja etanoliin. Huoneenlämpötilassa ammoniumtiosyanaatin kiderakenne on alkeiskopiltaan monokliininen ja kuumennettaessa noin 90–92 °C:n lämpötilaan kiderakenne muuttuu rombiseksi. Enemmän kuumennettaessa yhdiste hajoaa muodostaen ensin tioureaa ja noin 190–200 °C:n lämpötilassa muodostuu ammoniakkia, vetysulfidia, hiilidisulfidia, jotka haihtuvat, ja jäljelle jää guanidiinitiosyanaattia. Ammoniumtiosyanaatti reagoi alkyylihalogenidien kanssa nukleofiilisella substituutiokka muodostaen orgaanisia tiosyanaatteja ja amiinien kanssa se reagoi tioureajohdannaisiksi.


title: Ammoniumtiosyanaatti

text: Ammoniumtiosyanaattia valmistetaan johtamalla hiilidisulfidia ammoniakkia sisältävää vesiliuokseen, johon on katalyytiksi lisätty aktiivihiiltä. Kuumennettaessa 50 °C:n lämpötilaan lähtöaineet reagoivat ammoniumditiokarbamaatiksi, joka hajoaa ammoniumtiosyanaatiksi kuumennettaessa 95–100 °C:n lämpötilaan. Muodostuvasta liuoksesta poistetaan vesi haihduttamalla alennetussa paineessa. Toinen tapa valmistaa yhdistettä on ammoniumsyanidin reaktio ammoniumsulfidin tai rikin kanssa.


title: Ammoniumtiosyanaatti

text: Ammoniumtiosyanaattia käytetään herbisidien ja tuholaismyrkkyjen kuten diallaatin, triallaatin ja 1-naftyylitiourean valmistamiseen. Lisäksi sitä käytetään herbisidinä yhdessä amitrolin kanssa. Yhdisteestä valmistetaan myös muita orgaanisia ja epäorgaanisia tiosyanaatteja. Analyyttisessä kemiassa sitä käytetään raudan toteamiseen, koska rautaionit muodostavat tiosyanaatti-ionien kanssa verenpunaisen kompleksin. Muita yhdisteen käyttökohteita ovat muun muassa apuaineena tekstiilien värjäyksessä, valokuvauskemikaalina, korroosionestoaineena ja lisäaineena metallien elektrolyyttisessä päällystämisessä ja alumiinin etsauksessa.


title: Rambo (täsmennyssivu)

text: Rambo voi tarkoittaa seuraavia:


title: Incendies

text: Incendies (televisioesityksessä ) on vuonna 2010 ensi-iltansa saanut kanadalainen jännitysdraama, jonka on ohjannut Denis Villeneuve. Elokuva kertoo kahdesta sisaruksesta, jotka lähtevät äitinsä viimeisen toiveen vuoksi Kanadasta Lähi-itään toimittamaan kahta sinetöityä kirjettä kuolleeksi uskotulle isälleen ja tuntemattomalle veljelleen. "Incendies" sai ensi-iltansa Telluriden elokuvajuhlilla 4. syyskuuta 2010 ja Kanadassa kahta viikkoa myöhemmin 17. syyskuuta 2010. Elokuva oli ehdolla parhaan vieraskielisen elokuvan Oscar-palkintoon vuonna 2011. Se voitti kahdeksan Kanadan elokuvapalkinto Genie-palkintoa muun muassa parhaasta elokuvasta, ohjauksesta ja naispääosasta.


title: Arne Halonen

text: Arne (Aarne) Halonen (9. marraskuuta 1898 Helsinki – 1986 San Francisco) oli amerikansuomalainen toimittaja ja työväenliikkeen aktivisti.


title: Arne Halonen

text: Yrjö Halosen nuorempi veli Arne kirjoitti ylioppilaaksi Helsingin suomalaisesta lyseosta vuonna 1918 ja opiskeli sen jälkeen Helsingin yliopistossa. Hän oli pidätettynä sisällissodan jälkeen ja muutti vuonna 1920 Yhdysvaltoihin. Halonen työskenteli vähän aikaa "Raivaajan" ja sittemmin kommunististen "Työmies" ja "Eteenpäin" -lehtien toimittajana. Hänet erotettiin opposition jäsenenä Yhdysvaltain Suomalaisesta Työväenjärjestöstä ja "Eteenpäin"-lehden toimituksesta vuonna 1928. Sen jälkeen hän siirtyi amerikansuomalaisten sosiaalidemokraattien leiriin.


title: Arne Halonen

text: Myöhemmin Halonen työskenteli vakuutus- ja kiinteistöalalla sekä valtion virkamiehenä. Hän johti varainkeruuta Suomen hyväksi talvisodan aikana ja suoritti maisterin tutkinnon Minnesotan yliopistossa vuonna 1945.


title: The Essential

text: The Essential voi tarkoittaa:


title: Kiinaöljy

text: Kiinaöljy (myös Tung-öljy) on kasviöljy, jota valmistetaan puristamalla "Vernicia fordii" -kasvin siemenistä. Kiinaöljy on kuivuva öljy, joka kovettuu ollessaan kosketuksissa ilmaan. Öljyllä käsitelty pinta jää läpinäkyväksi ja vettä hylkiväksi, mitä hyödynnetään esimerkiksi puutuotteiden viimeistelyssä ja öljymaaleissa. Kiinaöljyn juurten on arveltu olevan antiikin Kiinassa, sillä siihen on viittauksia 400-luvulta peräisin olevissa kirjoituksissa.


title: Kiinaöljy

text: Maali- ja pintakäsittelyaineteollisuus käyttää kiinaöljy-nimikettä useimmiten tuotteista, jotka sisältävät jonkin verran aitoa kiinaöljyä, tai tuotteista, joilla voidaan saavuttaa samanlainen lopputulos.


title: Kiinaöljy

text: Kiinaöljy koostuu seuraavista yhdisteistä:


title: Kiinaöljy

text: Kiinaöljyn CAS-numero on 8001-20-5.


title: Robert Carlsson

text: Robert Carlsson (s. 29. syyskuuta, 1977 Södertälje, Ruotsi) on ruotsalainen jääkiekkoilija. Hän on pelipaikaltaan hyökkääjä. Carlsson on pelannut pudotuspelit mukaan lukien, yli 500 SHL-ottelua sekä esiintynyt myös Ruotsin toiseksi korkeimman tason jääkiekkosarjassa Allsvenskanissa. Allsvenskanissa hän on pelannut 371 ottelua, missä pelasi Södertälje SK:n riveissä. Carlsson on edustanut myös Malmö Redhawksia. Carlssonia on luonnehdittu tasokkaana eli tasaisen tehokkaana, paikallisena kulttipelaajana.


title: Robert Carlsson

text: Hyökkääjäpelaaja Carlsson otettiin marraskuun puolivälissä JYPin vahvistukseksi, paikkaamaan sairastupalaisia, eli pelaajia jotka ovat loukkaantumisensa johdosta sivussa liigapeleistä. Pelaajasopimus on kaksikuukautinen, ja se päättyy 9. tammikuuta 2016.


title: Twelve

text: Twelve voi tarkoittaa ainakin seuraavia:


title: Merenneito Riia

text: Merenneito Riia on viihdetaiteilija Anni Perttulan (s. 10. elokuuta 1990 Lappeenranta) esittämä merenneito-satuhahmo. Perttula on esiintynyt Merenneito Riiana aktiivisesti vuodesta 2014 lähtien. Hahmo on esiintynyt tapahtumissa kuten Vene Båt -venemessuilla ja vieraillut useissa kylpylöissä sekä uimahalleissa


title: Stephanie Cook

text: Tohtori Stephanie "Steph" Cook, MBE (s. 7. helmikuuta 1972 Irvine, Skotlanti) on brittiläinen uransa jo päättänyt nykyaikainen viisiottelija. Cook on 172 senttimetriä pitkä ja painaa 57 kilogrammaa.


title: Stephanie Cook

text: Lääketieteen opiskelija Cook saavutti kultaa henkilökohtaisesta kilpailusta vuoden 2000 kesäolympialaisista Lontoosta ollen naisten ensimmäinen nykyaikaisen viisiottelun olympiavoittaja. MM-kilpailuista hän saavutti urallaan neljä kultaa, yhtä monta hopeaa ja yhden pronssin. Kultamitaleista yksi oli henkilökohtainen, vuodelta 2001. Vuonna 2001 Cook voitti myös henkilökohtaista EM-kultaa. EM-kisoista hän saavutti urallaan kolme kultaa, yhtä monta hopeaa ja yhden pronssin. Cook lopetti uransa vuonna 2001.


title: Stephanie Cook

text: Cook nimettiin uutenavuotena 2001 Brittiläisen imperiumin ritarikunnan jäseneksi (MBE). Hän valmistui vuonna 2008 lääketieteen tohtoriksi Bathin yliopistosta. Cook on esiintynyt myös televisiossa.


title: SASI

text: SASI voi tarkoittaa jotain seuraavista:


title: Peder Månsson

text: Peder Månsson eli Petrus Magni (n. 1464 Jönköping, Småland – 17. toukokuuta 1534 Västerås, Västmanland) oli ruotsalainen piispa. Hänet vihittiin 1524 Roomassa Västeråsin piispaksi. Hänen kauttaan Ruotsin ja Suomen kirkoissa säilyi apostolinen suksessio.


title: Ian Millar

text: Ian Millar (s. 6. tammikuuta 1947 Halifax, Nova Scotia) on kanadalainen esteratsastuksen olympiamitalisti. Millar on 185 senttimetriä pitkä ja painaa 76 kilogrammaa.


title: Ian Millar

text: Millar osallistui ensimmäisiin olympialaisiinsa vuonna 1972 Münchenissä ollen joukkuekilpailun kuudes. Siitä lähtien hän on osallistunut jokaisiin kesäolympialaisiin, ainoastaan vuoden 1980 kisat Moskovassa jäivät väliin Kanadan boikotoitua niitä. Vuoden 2012 kesäolympialaiset Lontoossa olivat Millarille jo kymmenennet. Ensimmäisen mitalinsa hän saavutti yhdeksänsistä olympialaisistaan, vuoden 2008 kesäolympialaisista Pekingistä oltuaan joukkuekilpailussa hopealla. Kymmenellä olympialaisellaan Millar on historian useimpiin olympialaisiin osallistunut urheilija. Pan-Amerikan kisoista Millar on saavuttanut neljä kultaa, yhtä monta hopeaa ja kaksi pronssia.


title: Ian Millar

text: Vuonna 1996 Millar nimettiin Kanadan urheilun hall of fameen.


title: Nokia 2010

text: Nokia 2010 on Nokian vuonna 1994 julkaisema matkapuhelin. Matti Makkosen mukaan Nokia 2010 oli ensimmäinen puhelin, jonka avulla pystyi helposti kirjoittamaan viestejä.


title: Johannes Jernström

text: Johannes Jernström tai Järnström (14. huhtikuuta 1844 Helsinki – 19. huhtikuuta 1903 Helsingin maalaiskunta) oli suomalainen agronomi ja toimittaja, joka osallistui maatalousalan organisaatioiden perustamiseen ja kehittämiseen 1800-luvun lopulla.


title: Johannes Jernström

text: Jernströmin vanhemmat olivat seppämestari Anders Jernström ja Amalia Sofia Collan ja puoliso vuodesta 1876 Anna Borodkin. Hän sai Mustialan maanviljelysopiston päästötodistuksen 1867 ja teki opintojensa päätteeksi tutustumismatkan Skotlantiin, perehtyen erityisesti turnipsin viljelyyn. Puotilan kartanon tilanhoitajana Jernström sai soveltaa oppimaansa käytäntöön. Hän ryhtyi sitten vuokraviljelijäksi, muun muassa Malminkartanoon, mutta toimi samalla Uudenmaan läänin ja Hämeen läänin maanviljelysseurojen sihteerinä. Jernström oli myös maatalouslehtien "Landtmannen", "Biet" ja "Landtbrukare" toimittaja. Hän osallistui aktiivisesti maatalous-, meijeri- ja puutarha-alan järjestöjen perustamiseen ja toimintaan. Hän teki lehdessään ensimmäisen hahmotelman maanviljelyshallituksen perustamisesta, joskin kunnia asiasta annetaan usein sitä vasta myöhemmin esittäneelle Nils Grotenfeltille. Jernström edusti maatalousasioissa usein fennomaaneille vastakkaista näkökulmaa.


title: Valtakunnankirous

text: Valtakunnankirous eli valtakunnanpanna () oli Pyhässä saksalais-roomalaisessa keisarikunnassa käytössä ollut lainsuojattomaksi julistaminen, jonka saattoi antaa keisari, valtiopäivät tai valtakunnankamarioikeus.


title: Valtakunnankirous

text: Valtakunnankirous perustui germaanisen oikeuden lainsuojattomuustuomioon ("acht"), jonka saanut henkilö ei nauttinut enää lain turvaa, hänen omaisuutensa takavarikoitiin ja kotinsa tuhottiin, hänet ajettiin pois mailtaan ja hänet sai kuka tahansa vapaasti surmata ilman rangaistusta. Henkilöä kohdeltiin oikeudellisesti kuolleena, hänen puolisonsa katsottiin leskeksi ja lapset orvoiksi. Aiemmista rangaistuksista poiketen valtakunnankirous oli voimassa koko keisarikunnan alueella ja keisari saattoi langettaa sen poliittisista rikoksista keisarikuntaa vastaan. Fredrik II:n ajoista alkaen muodostui käytännöksi, että valtakunnankirouksesta seurasi lisäksi automaattinen kirkosta erottaminen. 1200-luvulta alkaen valtakunnankiroukseen oli mahdollista julistaa myös kokonaisia kaupunkeja.


title: Valtakunnankirous

text: Tunnetuin valtakunnankiroukseen tuomittu oli kerettiläisyydestä syytetty uskonpuhdistaja Martti Luther vuonna 1521.


title: Nokia 6235

text: Nokia 6235 on vuonna 2005 julkaistu Nokian valmistama matkapuhelin.


title: Nokia 6235

text: Puhelimessa on WAP-selain.


title: Pinsiönkangas

text: Pinsiönkangas on Ylöjärvellä sijaitseva Pyynikinharjun luoteinen jatke. Sieltä Pinsiönlähteestä saa alkunsa Pinsiön-Matalusjoki. Siellä esiintyy supissa palosirkkaa. Se kuuluu Pirkanmaan arvokkaiden harjualueiden luokituksessa maakunnalliseen arvoluokkaan.


title: Aleksi Jokela

text: Aleksi Jokela (s. 1985 Harjavalta) on suomalainen Forecan meteorologi. Hän on toiminut MTV3-kanavalla vuodesta 2012 lähtien. Jokela valmistui Helsingin yliopistosta filosofian maisteriksi vuonna 2011. Vuodesta 2015 lähtien hän on toiminut myös yksityisyrittäjänä Escape Room -pelejä tarjoavassa yrityksessä Exite Live Games.


title: Pakilanpuisto

text: Pakilanpuisto () on Helsingin Pakilassa sijaitseva kaikkiaan noin kymmenen hehtaarin kokoinen puisto. Puistoalue ulottuu runsaat sata metriä leveänä nauhana Kehä I:n pohjoispuolella Niittyluhdantieltä itään Sysimiehentielle. Puistoon kuuluva Pakilanpuiston korpi on luokiteltu huomattavan arvokkaaksi alueeksi.


title: Pakilanpuisto

text: Puiston nimeksi ehdotettiin Pakilanpuisto 18. kesäkuuta 1959. Nimi vahvistettiin 4. huhtikuuta 1979.


title: Pakilanpuisto

text: Pakilanpuiston korpi on huomattavan rehevä alue, jossa kasvaa Helsingissä alueellisesti uhanalaiset lajit harajuuri ja mesimarja sekä monenlaisia muita puita ja kasveja, muun muassa kuusi, hieskoivu, haapa, tervaleppä, harmaaleppä, tuomi, vaahtera, virpapaju, mustaherukka, korpipaatsama, punakoiso, suo-orvokki, ojaleinikki, kurjenjalka, korpikaisla, rönsyrölli, pallosara, korpikastikka, isoalvejuuri, hiirenporras, suohorsma ja isotalvikki.


title: Pakilanpuisto

text: Pakilanpuiston ympäristössä sijaitsevat muun muassa Hyvän Paimenen kirkko, Pakilan ala-aste ja Pakilan yläaste.


title: Moottoripyöräkerho

text: Moottoripyöräkerho on harrastusjärjestö, joka on keskittynyt moottoripyöriin. Moottoripyöräkerhot ovat usein keskittyneet tiettyyn pyörämerkkiin ja niillä on yleensä yhtenäisillä tunnuksilla varustetut nahkaliivit. Vaikka moottoripyöräkerhot yhdistetään usein rikollisuuteen, vain osa moottoripyöräkerhoista keskittyy rikolliseen toimintaan. Näitä kutsutaan usein prosenttijengeiksi tai liivijengeiksi. Suomessa on myös useita kristillistaustaisia moottoripyöräkerhoja, yhtenä esimerkkinä Gospel Riders. Suomen vanhin edelleen toimiva moottoripyöräkerho on 1963 perustettu tamperelainen MC Corona.


title: Kansalliskustannus

text: Kansalliskustannus Oy, kaupparekisterimuodossaan KANSALLISKUSTANNUS OY, on Kansallisen Kokoomus rp:n omistama kustannusyhtiö, joka kustantaa painettua lehteä, Nykypäivää sekä verkkojulkaisu Verkkouutisia. Kustannusosakeyhtiön hallituksen puheenjohtaja on Leena Puntila, muina hallituksen jäseninä ovat Olli-Pekka Heinonen, Ara Hopia, Heikki Risikko ja Mari-Leena Talvitie.


title: Kansalliskustannus

text: Vuonna 2015 Kansalliskustannus luovutti Unto Hämäläiselle journalistipalkinnon.


title: Pakilan työväentalo

text: Pakilan työväentalo on huvila, jonka Pakilassa toimineet työväenyhdistykset ostivat käyttöönsä vuonna 1917. Työväentalo oli 1930-luvulla valtion takavarikoimana niin sanottujen kommunistilakien nojalla.


title: Pakilan työväentalo

text: Länsi-Pakilassa sijaitseva Pakilan työväentalo on toiminut vuodesta 1994 lähtien pääasiassa Pakilan nuorisotalona, mutta jossain määrin myös työväentalona.


title: Pakilan työväentalo

text: Helsingin kaupungin mukaan Pakilan työväentalo on kaupunkikuvallisesti arvokas rakennus. Työväentalon kerrosala on 560 neliömetriä.


title: Rudy Markussen

text: Rudy Markussen (s. 1. heinäkuuta 1977 Kööpenhamina) on tanskalainen ammattilaisnyrkkeilijä ja entinen EU -liittojen tunnustama maailmanmestari ylemmässä keskisarjassa (76,2 kg).


title: Dragon Age: Inquisition

text: Dragon Age: Inquisition (DAI) on BioWare kehittämä ja EA:n julkaisema toimintaroolipeli, joka on Dragon Age -pelisarjan kolmas osa. Peli julkaistiin marraskuussa 2014 Microsoft Windows, PlayStation 3, PlayStation 4, Xbox 360 ja Xbox One alustoille.


title: Dragon Age: Inquisition

text: Peliin on julkaistu monta DLC–pakettia.


title: Dragon Age: Inquisition

text: Kanadalainen Trevor Morris sävelsi peliin 36 kappaleen soundtrackin. Se julkaistiin 17. marraskuuta 2014, päivää ennen pelin virallista julkaisua. Soundtrack sisältyy "Dragon Age: Inquisition Deluxe Edition" pakettiin, mutta sen voi ostaa myös erikseen. Virallisen soundtrackin lisäksi BioWare on julkaissut suuren kysynnän johdosta Raney Shocknen ja Inon Zurin säveltämät pelin sisäiset kapakkalaulut digitaalisina latauksina.


title: Dragon Age: Inquisition

text: DAI sai kriitikoilta paljon ylistystä loistavasta tarinasta, ääninäyttelystä, äänimaailmasta, peliympäristöstä ja taistelusysteemistä. Arvosteluissa myös huomautettiin pelin teknisistä ongelmista heti julkaisun jälkeen. DAI on valittu monissa arvosteluissa vuoden 2014 parhaaksi peliksi ().


title: Dragon Age: Inquisition

text: Ensimmäinen DLC "Jaws of Hakkon" julkaistiin 24. maaliskuuta 2015 Xbox One ja Microsoft Windows –alustoille. PlayStation 4, Xbox 360 ja PlayStation 3 –versiot julkaistiin 26. toukokuuta 2015. DLC sisältää uusia varusteita, aseita ja vihollisia, sekä Frostback Basin nimisen kartta-alueen.


title: Dragon Age: Inquisition

text: 5. toukokuuta 2015 julkaistiin ilmainen moninpelisisältö "Dragonslayer", joka sisälsi Ferelden Castle nimisen kartan, sekä kolme pelattavaa hahmoa; Amund the Sky Watcher, Zither the Virtuoso ja Isabela. Samana päivänä julkaistiin "The Black Emporium", joka lisäsi yksinpeliin kauppapaikan, sekä "Mirror of Transformation" esineen jolla pelaajat pystyvät muokkaamaan hahmoansa ulkonäköä.


title: Dragon Age: Inquisition

text: 9. kesäkuuta 2015 julkaistu "Spoils of the Avvar" lisää peliin uusia ratsastettavia otuksia ja varusteita.


title: Dragon Age: Inquisition

text: Tämä pelkästään yksinpelisisältöä tuova "The Descent" DLC sisältää Deep Roads kartta-alueen, uusia tehtäviä ja hahmoja. DLC julkaistiin 11. elokuuta 2015.


title: Dragon Age: Inquisition

text: "Trespasser" julkaistiin 8. syyskuuta 2015 Microsoft Windows, PlayStation 4 ja Xbox One –alustoille. Tämä kolmas vain yksinpelisisältöä tuova DLC keskittyy Inquisitionin ja Qunarin välien selvittelyyn kaksi vuotta varsinaisen pääpelin jälkeen.


title: Luomanen

text: Luomanen on Vuoksen vesistöön kuuluva järvi Sonkajärven kunnassa Pohjois-Savon maakunnassa. Se on luoteis-kaakkoissuunnassa noin 9,5 km pitkä ja leveimmillään noin 2,2 km levyinen, kapeimmillaan vain satakunta metriä. Järven keskisyvyys on kolmisen metriä. Syvimmät kohdat ovat Mynninlahden 12 metriä ja pohjoispään Salakkasyvän 14 metriä.


title: Luomanen

text: Luomasen laskujoki on järven pohjoispäästä lähtevä vain kolmen kilometrin mittainen Luomajoki. Se yhtyy Nurmijokeen, joka laskee Luomasen lounaispuolella sijaitsevaan Sälevään.


title: Luomanen

text: Iisalmesta Nurmekseen kulkeva kantatie 87 tekee Koirakosken jälkeen mutkan pohjoiseen kiertääkseen Luomasen pohjoispään.


title: Luomanen

text: Luomasessa on 16 saarta, suurimpina niistä Murtosaari ja Ruotinsaari, molemmat noin neljä hehtaaria.


title: Luomanen

text: Ennen sotia Luomasesta sai hyvin siikaa ja muikkua, mutta sittemmin soiden ojitukset ja metsien lannoitukset pilasivat järven vettä ja arvokalakannat katosivat.


title: Blue Master

text: Blue Master on vuonna 1929 äänitetuotannon aloittaneen PSO:n levymerkki, joka toimi aktiivisesti vuosien 1956 ja 1987 välillä. Levytuotanto myytiin vuonna 1981 Musiikki-Fazerille ja kuuluu nykyisin Warner Music Finlandille.


title: Blue Master

text:
Levyosastosta muodostettiin PSO Musiikki Oy ja Musiikki Fazer osti PSO -levytuotannon. Osalla kaupan tuotosta käynnistettiin Kansainvälinen Mirjam Helin -laulukilpailu.
Kansainvälinen Warner Music Group osti jo vuonna 1989 pörssilistautuneen Fazer Musiikki Oy ja Fazer Musik Ab yhtiön ja se sulautui 30.11.1994 uudelleen nimettyyn Warner Music Finlandiin. Mm. Finnlevy on nyt rekisteröity aputoiminimi. Fazer Finnlevy jatkoi itsenäisenä levy-yhtiönä tuotantoa vielä toukokuuhun 1998 asti.


title: Blue Master

text: Vuonna 1958 aloittanut Blue Master keskittyi aluksi pari vuotta Seija Lampilan, Helena Siltalan ja Kalevi Korven levytysurien edistämiseen. Erik Lindströmin ja Ingmar Englundin johtamat levytykset olivat muuhun ajan suomalaistuotantoon verrattuna varsin jazz-sävyisiä. Merkin muita artisteja 1960-luvun alkuvuosina olivat Inkeri Ketola, Irmeli Mäkelä ja Juha Vainio.


title: Mikko Raatikainen

text: Mikko Raatikainen (2. helmikuuta 1932 – 18. heinäkuuta 1995) oli suomalainen biologi ja professori. Hän oli 1972–1992 Jyväskylän yliopiston biologian professori opetusalanaan ekologia ja luonnonhoito sekä 1988–1995 Jyväskylän yliopiston museon luonnontieteellisen osaston johtaja ja 1990–1995 koko museon johtaja.


title: Mikko Raatikainen

text: Ennen uraansa Jyväskylän yliopistossa Raatikainen oli toiminut Maatalouden tutkimuskeskuksessa. Hänet nimitettiin elokuun alussa 1972 biologian professoriksi Jyväskylän yliopistoon tutkimus- ja opetusalanaan ekologia ja luonnonhoito. Hän oli keskeinen vaikuttaja Jyväskylän yliopiston biologian laitoksella (nyk. bio- ja ympäristötieteiden laitos). Hänellä oli merkittävä rooli mm. biologian laitoksen Konneveden tutkimusaseman suunnittelussa. Tutkimusasema otettiin käyttöön 1981.


title: Mikko Raatikainen

text: Melko nopeasti professoriksi tultuaan Raatikainen sai vastuullisia tehtäviä tiedekunnassaan. Hänet valittiin Jyväskylän yliopiston matemaattis-luonnontieteellisen tiedekunnan dekaaniksi vuosiksi 1974–1977. Kauden jälkipuoliskoa leimasi hallinnon kasvava työmäärä ja 1977 joitakin tehtäviä (mm. työryhmien nimeäminen) siirrettiin tiedekunnalta dekaanin hoidettavaksi. Vuosina 1977–1988 Raatikainen toimi Jyväskylän yliopiston vararehtorina. Hän vaikutti myös tiedekunnassaan tiedekuntaneuvoston jäsenenä. Hallintotehtävät veivät näinä vuosina lähes kokonaan Raatikaisen ajan ja hän joutui hoitamaan tieteellisen työnsä liki sivutoimisesti.


title: Mikko Raatikainen

text: Raatikainen jäi professorin virasta eläkkeelle syyskuun lopussa 1992. Hänen seuraajakseen valittiin 1994 FT Rauno Alatalo.


title: Mikko Raatikainen

text: Raatikaisen ansiota on Jyväskylän yliopiston viheraluepuutarhan perustaminen ja kehittäminen. Hän esitti 1970-luvulla, että Jyväskylään perustettaisiin erityinen viheraluepuutarha, joka toimisi yliopiston ekologian, luonnonhoidon ja muidenkin biologian alojen opetuksen ja tutkimuksen käytössä. Samalla se palvelisi myös opettajainkoulutuslaitosta ja muita oppilaitoksia. Puutarha olisi avoin myös yleisölle valistus- ja virkistystoiminnan muodossa. Raatikaisen puoliso Terttu laati 1979 esisuunnitelman tulevasta puutarhasta. Puutarha toteutettiin 1980-luvulla osittain Terttu Raatikaisen esiselvitykseen perustuvien suunnitelmien pohjalta.


title: Mikko Raatikainen

text: Biologina Mikko Raatikainen oli erikoistunut eläin- ja kasvitieteeseen. Jyväskylän yliopistossa hän teki hyvin moninaista tutkimusta. Hän tutki mm. ekologiaa, tuhohyönteisten aiheuttamia vahinkoja, loisia ja niiden luontaisia vihollisia sekä rikkakasvien lajistoa, tuotosta ja dynamiikkaa.